26 kluster komuniti berpunca sambutan Aidilfitri
Oleh SITI A'ISYAH SUKAIMI

29 Mei 2021, 8:46 pm
PUTRAJAYA – Sebanyak 26 kluster komuniti melibatkan sub-kluster perayaan dilaporkan sejak 13 Mei hingga semalam, berpunca daripada sambutan hari raya Aidilfitri telah dilaporkan oleh Pusat Kesiapsiagaan dan Tindak Cepat Krisis (CPRC) Kebangsaan Kementerian Kesihatan (KKM).
Ketua Pengarah Kesihatan, Tan Sri Dr. Noor Hisham Abdullah berkata, ia melibatkan sebanyak 1,019 kes positif dalam kluster-kluster tersebut hasil saringan dijalankan ke atas seramai 4,047 individu dengan kadar positiviti 25.1 peratus.
Menurutnya, daripada jumlah kes positif yang dikesan, sehingga kini dua kematian telah dilaporkan dan satu kes sedang mendapatkan rawatan di Unit Rawatan Rapi (ICU).
“Negeri-negeri yang mencatatkan bilangan sub-kluster perayaan yang berpunca daripada sambutan hari raya Aidilfitri tertinggi adalah Sabah dengan tujuh kluster (26.9 peratus), Kelantan dengan lima kluster (19.2 peratus) serta Johor, Melaka, Pahang, Selangor dan Labuan masing-masing dengan dua kluster (7.7 peratus).
“Dijangkakan jumlah kes dan bilangan kluster-kluster ini akan bertambah dan mungkin melibatkan lebih banyak negeri serta daerah,” katanya dalam satu kenyataan akhbar di sini hari ini. -K!ONLINE


Lelaki mengamuk tanpa motif di kedai serbaneka ditahan
Oleh MOHD AZLI ADLAN

29 Mei 2021, 9:18 pm
KUALA TERENGGANU – Seorang lelaki ditahan kerana tiba-tiba mengamuk dengan menyerang tiga individu termasuk dua pelanggan di sebuah kedai serbaneka di sini pada kelmarin.
Dalam kejadian pada pukul 2.10 petang itu, tiga mangsa terbabit termasuk seorang wanita yang juga pekerja sambilan di kedai serbaneka itu tidak mengenali dan mengetahui motif serangan suspek berusia 25 tahun tersebut.
Ketua Jabatan Siasatan Jenayah Terengganu, Asisten Komisioner Mohd. Marzukhi Mohd. Mokhtar berkata, lelaki tersebut telah ditahan pada pukul 10 malam semalam untuk membantu siasatan mengikut Seskyen 323 Kanun Keseksaan dam Seksyen 427 akta sama.
“Dia ditahan reman selama tiga hari sehingga Isnin ini. Setakat ini, kita masih menyiasat dengan teliti motif serangan suspek termasuk kemungkinan dia mengalami masalah mental.
“Suspek didapati tidak memiliki rekod jenayah lampau selain ujian urinnya juga negatif,” katanya ketika dihubungi Kosmo! di sini hari ini.
Mohd. Marzukhi memberitahu, siasatan awal mendapati lelaki itu merupakan salah seorang pelanggan yang kerap mengunjungi kedai serbaneka tersebut dan tidak pernah memberi masalah sebelum ini.

Tambah beliau, setakat ini, suspek telah dikompaun kerana melanggar prosedur operasi standard (SOP) Perintah Kawalan Pergerakan (PKP).
Sebelum ini, tular rakaman televisyen litar tertutup (CCTV) yang memaparkan suspek berambut perang dan memakai baju merah dan berseluar jeans memasuki kedai serbaneka itu sebelum tiba-tiba menendang seorang pelanggan lelaki berusia 28 tahun.
Ia menyebabkan rak barangan jualan terjatuh sebelum dia menendang pula bahu kiri seorang pekerja sambilan wanita berusia 23 tahun.
Dia kemudiannya menendang seorang pelanggan lelaki lain beberapa kali sebelum membayar makanan yang dibeli lalu beredar dengan selamba. – K! ONLINE


Ada penyamar Fara Fauzana dalam FB
Oleh HANISAH SELAMAT

29 Mei 2021, 10:09 pm
PETALING JAYA – Personaliti radio terkenal, Fara Fauzana memberi peringatan kepada pengendali Facebook (FB) yang menggunakan namanya agar segera menutup akaun berkenaan supaya tidak timbul kekeliruan.
Katanya, perkongsian berita tidak sahih dan kurang manis menerusi akaun terbabit boleh membuatkan masyarakat percaya sedangkan perbuatan tersebut dilakukan indvidu yang menyamar sebagai dirinya.
“Saya dimaklumkan mengenai kewujudan akaun FB di bawah nama Fara Fauzana ini sejak tahun lepas daripada mesej langsung (DM) kenalan maya selain rakan-rakan.
“Ketika itu ‘content’ disajikan berkaitan cerita dalam kelambu yang tentu saja menyebabkan ada pengikut akaun itu tertanya-tanya betulkah itu Fara Fauzana?
“Bila saya DM (mesej), memang tiada balasan. Jadi saya lapor kepada FB untuk menutup akaun ini disebabkan bimbang banyak paparan isi kandungan sudah dikongsi pengikutnya.
“Saya perlu bertindak kerana akaun itu terus aktif dengan memuatkan pula berita provokasi selain menyiarkan kisah artis yang diambil daripada sumber lain,” katanya kepada Kosmo!

Terdahulu, Fara yang selesa dipanggil Fafau itu meminta bantuan pengikut laman sosialnya mencari pengendali akaun FB palsu menggunakan namanya yang mempunyai lebih 100,000 pengikut.
Fara yang masih aktif dalam dunia penyiaran menerusi radio online dikenali sebagai dbilique bersama Faizal Ismail dan Tini berharap orang ramai membantunya, melaporkan akaun berkenaan kepada FB.
Kata wanita yang giat melaksanakan kerja kebajikan itu, dia belum sampai peringkat mahu membuat laporan polis kerana masih punya rasa kasihan kepada individu berkenaan.
“Saya tahu ada beberapa lagi akaun menggunakan nama saya tetapi saya hanya husnuzon. Mungkin mereka itu adalah peminat yang suka mengikuti perkembangan saya.
“Cuma berbeza sedikit dengan pengendali akaun FB Fara Fauzana ini, kerana selain buat hantaran berita, dia juga ambil gambar saya dari dalam Instagram dan kongsi pula menerusi  FB berkenaan.
“Saya tak tahu tujuannya tetapi hentikanlah. Hentikan semua ini. Tidak perlu menyamar jadi Fara Fauzana. Kalau betul mahu menjadi admin media sosial saya atau ingin bekerjasama, mari datang bincang,” katanya lagi yang hanya menggunakan nama Realfafau untuk akaun FB rasmi. – K! ONLINE


Beberapa kawasan di Negeri Sembilan, Sabah dan Sarawak dikenakan PKPD
Oleh EDDY AQMAL MOHAMED HAMIDI

29 Mei 2021, 7:28 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan Diperketatkan (PKPD) melibatkan beberapa kawasan di Negeri Sembilan, Sabah dan Sarawak susulan peningkatan kes positif Covid-19 di situ.
Menteri Kanan (Keselamatan), Datuk Seri Ismail Sabri Yaakob berkata, kawasan yang dikenakan PKPD adalah tiga kawasan perumahan di Mukim Juasseh , Kuala Pilah, Negeri Sembilan; Kampung Kembara Sakti di Felda Sahabat 40 di Mukim Tungku, Lahad Datu Sabah dan Kampung Padawan, Papar, Sabah serta tiga rumah panjang di Ulu Sungai Sebakong, Mukah, Sarawak.
“Tiga rumah panjang di Ulu Sungai Sebakong, Mukah, Sarawak yang dikenakan PKPD adalah Rumah Panjang Rimong anak Kilat, Rumah Panjang Asin anak Aji dan Rumah Panjang Bija anak Unggang susulan 35 kes positif daripada 93 ujian saringan yang dilakukan
“Tiga kawasan perumahan yang dikenakan PKPD di Mukim Juasseh, Kuala Pilah, Negeri Sembilan pula adalah Taman Desa Permai, Rumah Rakyat Juasseh dan Taman Sri Juasseh selepas sebanyak 51 kes positif Covid-19 direkodkan,” katanya menerusi satu kenyataan hari ini.
Menurut Ismail Sabri, setelah membuat penilaian risiko bersama pelbagai agensi dalam Jawatankuasa Teknikal PKP dan nasihat Kementerian Kesihatan (KKM), kerajaan bersetuju melaksanakan PKPD di semua kawasan yang dinyatakan itu berkuat kuasa 31 Mei sehingga 13 Jun depan.
“Pelaksanaan PKPD ini bertujuan menyekat pergerakan dan penularan jangkitan Covid-19 dari kawasan berisiko ke luar lokaliti tersebut selain memudahkan KKM menjalankan ujian saringan serta pembendungan wabak secepat mungkin.

“Prosedur operasi standard (SOP) bagi kesemua PKPD adalah sama seperti yang pernah diumumkan sebelum ini dan orang ramai boleh mengakses laman web Majlis Keselamatan Negara di www.mkn.gov.my untuk mendapatkan maklumat lanjut,” ujar beliau.
Dalam pada itu, Ismail Sabri turut mengumumkan tentang pelanjutan PKPD di Kampung Sungai Langgas, Kunak, Sabah susulan masih terdapat penularan Covid-19 di lokaliti tersebut.
“Sebelum ini kerajaan telah melaksanakan PKPD di kawasan tersebut yang dijadualkan tamat pada 30 Mei (esok) namun dalam tempoh PKPD itu dikuatkuasakan sebanyak 53 kes positif telah diterima selepas KKM melakukan 336 ujian saringan.
“KKM turut mendapati kes masih lagi menular di lokaliti tersebut selain terdapat sampel ujian saringan sedang menunggu keputusan jadi akan melanjutkan PKPD di Kampung Sungai Langgas bermula 31 Mei hingga 13 Jun depan,” jelas beliau. – K!ONLINE


Dua wanita menangis dikompaun RM5,000 ketika beli emas
Oleh NOOR HASLIZA NUSI

29 Mei 2021, 7:52 pm
GEORGE TOWN – Tindakan dua wanita melakukan rentas daerah bagi membeli emas di sebuah pusat beli belah di Bukit Jambul di sini mengundang padah apabila mereka masing-masing dikenakan kompaun RM5,000 semasa pemeriksaan polis hari ini.
Mereka yang datang dari daerah Barat Daya itu dilihat menangis ketika dihulurkan surat kompaun terbabit oleh pihak polis di sebuah kedai emas.
Ketua Polis Daerah Timur Laut, Asisten Komisioner Soffian Santong berkata, wanita berusia 23 dan 58 tahun itu dikompaun kerana gagal mematuhi prosedur operasi standard (SOP) Perintah Kawalan Pergerakan (PKP).
“Selain itu, seorang lelaki dan wanita turut disiasat kerana menggunakan alasan tidak tahu komplek beli-belah ini terletak dalam daerah lain.
“Ia tidak sepatutnya berlaku kerana PKP sudah lebih setahun dikuatkuasakan dan orang ramai sepatutnya menjalani kehidupan norma baharu dengan mengambil tahu sempadan daerah masing-masing,” katanya kepada pemberita ketika menyertai operasi bersepadu itu hari ini.
Operasi berkenaan turut disertai wakil Kementerian Kesihatan, Majlis Bandaraya Pulau Pinang dan beberapa agensi berkaitan.

Mengulas mengenai tinjauan itu, Soffian berkata, hampir kesemua pekerja dan penggunjung didapati mematuhi SOP ditetapkan.
“Sebanyak sembilan kompaun dikeluarkan membabitkan kesalahan rentas daerah sebanyak dua, tidak memakai pelitup muka (satu) dan tidak mengimbas kod QR MySejahtera (enam),” katanya.
Dalam pada itu, Soffian berkata, sebanyak 95 kompaun berkaitan pematuhan SOP dikeluarkan pihaknya dalam tempoh sejak 10 Mei lalu sehingga semalam. – K! ONLINE


Noor Hisham kongsi hakikat sebenar ICU
Oleh NUR HUDA MUSA

29 Mei 2021, 11:10 pm
PETALING JAYA – Ketua Pengarah Kesihatan, Tan Sri Dr. Noor Hisham Abdullah mendedahkan keadaan di unit rawatan rapi (ICU) hospital-hospital Kementerian Kesihatan (KKM) kini melebihi kemampuan untuk merawat pesakit.
Beliau melalui perkongsian di Twitter rasminya berkata, keadaan itu juga memaksa para doktor untuk membuat pilihan sukar mengutamakan katil ICU bagi pesakit berpotensi sembuh yang tinggi.
“Apabila kes aktif Covid-19 melebihi kemampuan kami untuk merawat, maka doktor terpaksa buat pilihan sukar untuk utamakan katil ICU bagi pesakit berpotensi sembuh yang tinggi berbanding pesakit yang berpotensi sembuh rendah. Terkini, inilah hakikat sebenar.
“Bilik simpanan mayat di hospital-hospital KKM kini mula penuh dan semakin sukar untuk menampung jumlah jenazah atau mayat susulan peningkatan kematian akibat Covid-19,” ciapnya tadi.
Sehubungan itu katanya, pihak perkhidmatan perubatan forensik telah menyediakan kontena khas khusus sama ada untuk jenazah atau mayat.
“Kontena jenazah di lima buah hospital iaitu Hospital Selayang, Hospital Serdang, Hospital Sultanah Aminah Johor Bahru, Hospital Queen Elizabeth I dan Hospital Tengku Ampuan Rahimah. Setiap kontena boleh menampung maksimum 20 jenazah dan ‘fleximort’ maksimum 12 jenazah,” jelasnya.

Ditanya oleh seorang netizen, @christinepamela adakah semua hospital swasta juga mencapai kemampuan maksimum, Noor Hisham berkata, pihak swasta kini berada di tahap lebih daripada 60 peratus.
Perkongsian Noor Hisham itu setakat ini mendapat perhatian netizen dengan rata-ratanya mengharapkan orang ramai kekal mematuhi prosedur operasi standard (SOP) ditetapkan bagi membantu meringankan beban petugas kesihatan.
Seorang netizen, @fatma_jfholiMY berkata, ini hakikat yang terpaksa diterima dan dia berharap pandemik akan berakhir dengan kebijaksanaan rakyat mematuhi SOP.
Tidak kurang juga ada netizen yang turut menggesa pemberian vaksin disegerakan supaya penularan wabak ini dapat dibendung. – K! ONLINE


617 individu degil ingkar SOP ditahan
Oleh EDDY AQMAL MOHAMED HAMIDI

29 Mei 2021, 7:39 pm
PETALING JAYA – Seramai 617 individu yang dikesan gagal mematuhi prosedur operasi standard (SOP) Perintah Kawalan Pergerakan (PKP) ditahan menerusi Task Force Operasi Pematuhan yang diketuai Polis Diraja Malaysia (PDRM) semalam.
Menteri Kanan (Keselamatan), Datuk Seri Ismail Sabri Yaakob berkata, pasukan operasi telah melakukan sebanyak 69,702 pemeriksaan melibatkan 3,575 pasukan yang terdiri daripada 15,887 anggota.
“Dalam pemantauan tersebut 617 individu telah ditahan selepas dikesan ingkar SOP dan daripada jumlah itu, seramai 579 telah dikompaun manakala 38 lagi direman untuk siasatan lanjut.
“Antara kesalahan yang direkodkan adalah tidak memakai pelitup muka (118), rentas negeri atau daerah tanpa kebenaran (112), tiada penjarakan fizikal(111), dan gagal merekodkan butiran diri ketika memasuki premis (77),” katanya menerusi satu kenyataan hari ini.
Menurut beliau, kesalahan lain yang turut dikesan adalah tidak mematuhi arahan kawalan pergerakan (66), aktiviti pusat hiburan (11) dan lain-lain kesalahan (122).
Jelas Ismail Sabri, seramai 32 orang pendatang asing tanpa izin (PATI) turut ditahan semalam termasuk merampas 12 buah kenderaan darat menerusi Ops Benteng yang dilakukan di sempadan negara.

“Dalam ops itu juga sebanyak 162 bot serta kapal turut dikesan di perairan negara melalui lapan aktiviti penglihatan yang dilakukan,” ujar beliau.- K!ONLINE


14 rumah di Mersing dilanda ribut
Oleh MASTURAH SURADI

29 Mei 2021, 11:13 pm
MERSING – Sebanyak 14 buah rumah di tiga penempatan daerah ini rosak selepas dilanda ribut ekoran hujan lebat selama satu jam petang tadi.
Pegawai Angkatan Pertahanan Awam (APM) Mersing, Nur Najibah Abdullah berkata, hujan bermula kira-kira pukul 2.30 petang hingga 3.30 petang itu menyebabkan berlaku kerosakan di Taman Rumah Murah Endau, Kampung Semaloi dan Tanjung Resang.
“Pihak APM menerima laporan kejadian ribut itu pada pukul 3 petang melibatkan 14 rumah di tiga kawasan.
“Taman Rumah Murah Endau sebanyak 10 buah rumah terjejas, Kampung Semaloi tiga buah rumah dan Tanjung Resang sebuah rumah.
“Jumlah keseluruhan mangsa adalah seramai 59 orang namun tiada pusat pemindahan yang dibuka,” katanya ketika dihubungi hari ini.
Katanya, kerosakan akibat ribut itu kebanyakannya melibatkan atap asbestos, atap kilang dan zink, kekuda aluminium dan kayu.

Jelasnya, tiada kemalangan jiwa direkodkan dan pihak Jabatan Kebajikan Masyarakat (JKM) juga telah dimaklumkan untuk tindakan lanjut.-K! ONLINE


Bapa tertidur, dua anak keluar rumah
Oleh KHAIRUL MOHD. ALI

29 Mei 2021, 8:25 pm
KULAI – Dua kanak-kanak yang dikesan berkeliaran tanpa pengawasan orang tua dalam satu video yang tular di media sosial telah dikembalikan kepada keluarga mereka, tengah malam hari ini.
Ketua Polis Daerah Kulai, Superintendan Tok Beng Yeow berkata, polis dimaklumkan berhubung penemuan dua kanak-kanak itu oleh orang awam pada pukul 11.50 malam, semalam.
Katanya, sehubungan itu anggota peronda yang bergegas ke lokasi dimaklumkan mendapati dua kanak-kanak perempuan berusia 1 dan 3 tahun.
“Pemeriksaan dibuat terhadap kanak-kanak terbabit mendapati tiada sebarang kesan kecederaan akibat didera atau trauma.
“Polis bersama orang awam bertindak mengesan keluarga kanak-kanak berkenaan sebelum seorang lelaki yang mengaku bapa mereka tiba kira-kira 30 minit kemudian,” katanya dalam satu kenyataan di sini hari ini.
Tambah Beng Yeow, pemeriksaan dokumentasi yang dilakukan terhadap lelaki berkenaan mengesahkan dia adalah bapa kepada kedua-dua kanak-kanak perempuan terbabit.

“Lelaki berkenaan mengakui cuai dan tertidur ketika menjaga anak-anaknya semasa isterinya sedang bekerja shif malam.
“Polis kemudian bertindak memberikan amaran keras kepada lelaki terbabit selain turut mengucapkan terima kasih kepada orang awam yang bertindak melaporkan penemuan kanak-kanak itu kepada pihak berkuasa,” ujarnya.
Beliau turut mengingatkan orang ramai khususnya golongan ibu bapa agar jangan leka dan sentiasa menjaga keselamatan anak-anak mereka.-K! ONLINE


360 buah klinik swasta daftar jadi PPV
Oleh NUR HUDA MUSA

29 Mei 2021, 9:10 pm
PETALING JAYA – Sebanyak 360 buah klinik swasta di Wilayah Persekutuan telah mendaftar untuk dijadikan Pusat Pemberian Vaksin dalam usaha untuk menyegerakan vaksinasi.
Menteri Wilayah Persekutuan, Tan Sri Annuar Musa melalui Twitternya berkata, daripada jumlah itu, sebanyak 273 buah darinya sudah menerima surat anugerah (LOA).
“40 trak bergerak pula sedang dipersiapkan. Wilayah Persekutuan akan “all out” menyegerakan vaksinasi.
“Sasaran untuk capai tiga kali ganda kadar sekarang. Semoga Allah SWT permudahkan,” ciapnya. – K! ONLINE


KPDNHEP Pulau Pinang jamin bekalan cukup
Oleh NOOR HASLIZA NUSI

29 Mei 2021, 5:36 pm
GEORGE TOWN – Pejabat Kementerian Perdagangan Dalam Negeri dan Hal Ehwal Pengguna (KPDNHEP) negeri mengesahkan tiada berlaku situasi pembelian panik di pasar raya di sini hari ini sebaliknya pengunjung perlu mematuhi prosidur operasi standard (SOP) sebelum memasuki ke premis terbabit.
Pengarahnya, Mohd. Ridzuan Ab. Ghapar berkata, hasil pemantauan pasukan penguatkuasanya di sembilan buah pasar raya besar di bahagian pulau dan Seberang Perai pagi tadi mendapati suasana pembelian tenang dan lancar.
Sebaliknya menurut beliau, pihak pasar raya terbabit terpaksa menghadkan jumlah kemasukan pengunjung bagi membantu mengekang penularan wabak Covid-19 serta mematuhi SOP yang ditetapkan.
“Memang ada berlaku peningkatan pengunjung sehingga terpaksa beratur panjang terutama di dua buah pasar raya iaitu di Bukit Mertajam dan Seberang Jaya hari ini.
“Tetapi hasil pemantauan pasukan kami, memang tiada berlaku sebarang pembelian panik sehingga menyebabkan kehabisan stok bekalan barangan keperluan. Pihak pasar raya juga akan menambah semula stok yang mula berkurangan,” katanya kepada Kosmo! di sini.
Terdahulu, beliau turut melakukan tinjauan di sebuah pasar raya besar di Queensbay di sini petang tadi. – K! ONLINE


Mohd. Khairuddin beri amaran ambil tindakan undang-undang
Oleh LUQMAN RIDHWAN MOHAMED NOR

29 Mei 2021, 7:03 pm
PETALING JAYA – Menteri Perusahaan Perladangan dan Komoditi, Datuk Mohd. Khairuddin Aman Razali memberi amaran akan mengambil tindakan undang-undang terhadap pihak yang menyebarkan berita tidak benar mengenai dirinya.
Menurut beliau dalam satu kenyataan, berita bahawa dirinya ditahan di sebuah sekatan jalan raya termasuk gosip mengaitkan dirinya dengan seorang selebriti adalah tidak benar.
“Segala cerita yang disensasikan kononnya berlaku penahanan di sekatan jalan raya di Perasing termasuk gosip berkaitan hubungan dengan selebriti wanita adalah tidak benar dan berniat buruk untuk merosakkan reputasi saya.
“Tindakan undang-undang akan diambil kepada mana-mana pihak yang didapati menulis, menyiarkan atau menyebarkan cerita palsu serta tidak benar,” katanya hari ini. – K! ONLINE


Penyamun emas dicekup pemilik premis
Oleh NORHAYATI YAHAYA

29 Mei 2021, 5:53 pm
SHAH ALAM – Seorang penyamun terpaksa berputih mata apabila dicekup pemilik premis itu sendiri dengan bantuan orang ramai ketika cuba melarikan seutas jam tangan bersama dua rantai emas dalam kejadian di Jalan Kebun, semalam.
Penangkapan suspek lelaki yang juga penganggur berusia 20 tahun itu dilakukan pukul 4 petang.
Insiden tersebut tular di Twitter menerusi dua video yang masing-masing berdurasi 17 dan 29 saat.
Ketua Polis Daerah Shah Alam, Asisten Komisioner Baharudin Mat Taib berkata, suspek terdahulu berpura-pura memasuki kedai tersebut sebagai pelanggan sebelum bertindak melarikan seutas jam tangan emas dan dua utas rantai emas yang bernilai keseluruhan Rm22,996.
Katanya, perbuatan suspek itu bagaimanapun disedari pemilik premis tersebut.
“Suspek yang cuba melarikan diri dengan sebuah motosikal berjaya ditahan pemilik premis dengan berlaku sedikit pergelutan sebelum dibantu orang ramai yang berada di kawasan tersebut.

“Semakan rekod mendapati suspek tidak mempunyai rekod jenayah lampau,” katanya dalam kenyataan hari ini.
Beliau menambah, suspek kini direman selama empat hari bermula hari ini sehingga 1 Jun depan.
Kata Baharudin, siasatan dijalankan mengikut Seksyen 380 Kanun Keseksaan yang membawa hukuman penjara sehingga 10 tahun dan boleh dikenakan denda.
“Kertas siasatan akan dirujuk ke Timbalan Pendakwa Raya dalam kadar segera,” katanya. -K!ONLINE


Kaunter potong gelang pink HSO di Kota Bharu diubah
Oleh ROSLIZA MOHAMED

29 Mei 2021, 6:02 pm
KOTA BHARU – Kaunter pemotongan gelang merah jambu bagi individu yang menjalani perintah pengawasan dan pemerhatian di rumah (HSO) di daerah ini ditukar ke cawangan Pejabat Kesihatan Kota Bharu bersebelahan Pusat Tarbiah Islamiah Kelantan (Putik), Pengkalan Chepa di sini bermula hari ini.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, sebelum ini, kaunter pemotongan gelang merah jambu bagi individu HSO dijalankan di Pejabat Kesihatan Daerah (PKD) Kota Bharu.
Katanya, perpindahan lokasi itu dilakukan bagi mengurangkan kesesakan di kawasan PKD yang terletak di Madinah Ramadan di sini yang juga berhampiran Stadium Muhammad IV.
“Sehubungan dengan itu, individu yang menjalani HSO tidak perlu ke PKD yang terletak di bandar untuk memotong gelang pink yang dipakai mereka bermula hari ini.
“Waktu operasi pemotongan gelang itu dijalankan mengikut masa yang ditetapkan iaitu bermula pukul 8.30 pagi hingga 12.30 tengah hari sebelum disambung semula 2.15 petang hingga 4.30 petang pada Ahad hingga Rabu.
“Bagi hari Khamis, operasi bermula pada pukul 8.30 pagi hingga 12.30 tengah hari sebelum disambung semula pada pukul 2.15 petang hingga 3.30 petang,” katanya ketika dihubungi Kosmo! hari ini.

Menurut Zaini, bagi hari Jumaat, Sabtu dan hari pelepasan am, kaunter pemotongan gelang pink dibuka pada pukul 8.30 pagi hingga 12.30 tengah hari.
Menurutnya, operasi kaunter pemotongan gelang di Putik itu akan berakhir sehingga suatu tarikh yang akan dimaklumkan kelak. – K! ONLINE


Guru wanita maut, empat lain cedera dalam kemalangan jalan raya
Oleh ALICIA JOHNY KUEH

29 Mei 2021, 6:42 pm
SARIKEI – Seorang guru wanita maut manakala empat lagi cedera dalam insiden kemalangan jalan raya melibatkan dua buah kenderaan di Batu 8, Jalan KJD Sungai Mador, Bintangor di sini, hari ini.
Ketua Jabatan Siasatan dan Penguatkuasaan Trafik Sarawak, Superintendan Alexson Naga Chabu berkata, kejadian terbabit berlaku sekitar pukul 10.30 pagi.
“Hasil siasatan awal mendapati kenderaan jenis Toyota Vios yang datang dari arah Meradong menuju ke Julau di atas jalan yang lurus tiba-tiba hilang kawalan dan masuk ke laluan bertentangan dan berlanggar dengan sebuah van jenis Toyota Hiace.
“Impak daripada pertembungan terbabit telah menyebabkan kereta Vios itu terbabas dan jatuh ke dalam gaung di sebelah kanan jalan,” katanya dalam kenyataan hari ini.
Flora Dayong, 29, yang merupakan penumpang kereta Vios berkenaan telah disahkan meninggal dunia di tempat kejadian manakala pemandu lelaki berusia 29 tahun telah mengalami kecederaan di kedua-dua kakinya dan dikejarkan ke Hospital Sarikei.
Alexson turut menjelaskan pemandu van dan dua lagi penumpang telah mengalami kecederaan dan dibawa ke Hospital Sarikei untuk rawatan lanjut.

Menurut laporan pasukan Balai Bomba dan Penyelamat (BBP) Bintangor yang berada di lokasi kejadian, pemandu van lelaki yang berusia 30 tahun telah mengalami kecederaan di bahagian kaki dan dada, manakala seorang penumpang wanita berusia 54 tahun patah paha kanan dan seorang remaja perempuan berusia 13 tahun cedera di bahagian kepala.
Selepas kejadian, pihak bomba juga telah membuat kerja-kerja ‘flushing’ akibat tumpahan minyak dan serpihan kaca.
Kes masih disiasat di bawah Seksyen 41(1) Akta Pengangkutan Jalan 1987. – K! ONLINE


Bot terbalik, lima nelayan selamat
Oleh MOHD SYALMIZI HAMID

29 Mei 2021, 6:53 pm
SEBERANG PERAI – Lima nelayan berjaya diselamatkan selepas sebuah bot dinaiki mereka terbalik akibat dipukul ombak besar di Sungai Kuala Muda dekat Penaga, Kepala Batas di sini hari ini.
Kejadian kira-kira pukul 1.30 tengah hari itu dikatakan berlaku ketika nelayan terbabit dalam perjalanan pulang bagi membawa hasil laut ke tempat pendaratan ikan berdekatan Pasar Bisik Kuala Muda.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian itu berlaku kira-kira 500 meter dari Pasar Bisik Kuala Muda.
“Bot dinaiki mereka terbalik akibat dibadai ombak besar.
“Bagaimanapun mangsa iaitu pemilik bot berusia 51 tahun dan empat nelayan berusia 22 hingga 36 tahun berjaya disealamatkan oleh nelayan lain,” katanya. – K! ONLINE


Polis buka kertas inkuiri siasat kesalahan menteri
29 Mei 2021, 6:19 pm
PETALING JAYA – Polis membuka kertas inkuiri bagi mengenal pasti apakah kesalahan yang berlaku dalam insiden di sekatan jalan raya (SJR) yang melibatkan Menteri Perusahaan Perladangan dan Komoditi, Datuk Dr. Mohd. Khairuddin Aman Razali, pada 16 Mei lalu.
Pemangku Pengarah Jabatan Siasatan Jenayah (JSJ) Bukit Aman, Datuk Dev Kumar berkata, polis sedang melakukan siasatan berkenaan insiden itu.
“Kita (polis) membuka kertas inkuiri terlebih dahulu bagi memastikan apakah ada kesalahan yang dilakukan dalam kejadian berkenaan.
“Kita buka kertas inkuiri polis dahulu. Kita akan panggil semua yang berkaitan dengan isu ini untuk pertanyaan.
“Ia bertujuan Untuk mengetahui apa yang sebenarnya berlaku di SJR dan jika ada berlaku apa-apa kesalahan,” ujarnya ketika dihubungi Kosmo! hari ini.
Mengulas berkenaan bila individu terbabit akan dipanggil, beliau memberitahu, pihaknya akan berbincang dengan pegawai penyiasat kes terlebih dahulu sebelum memanggil mereka.

“Saya perlu bincang dengan pegawai penyiasat dahulu. Bila akan dipanggil, akan diputuskan kelak,” ujarnya. – K! ONLINE


98 kes kematian
Oleh SITI A'ISYAH SUKAIMI

29 Mei 2021, 7:18 pm
PUTRAJAYA – Sebanyak 98 lagi kes kematian baharu dilaporkan hari ini, menjadikan jumlah kes kematian Covid-19 mencecah 2,650 kes.
Menurut ciapan Twitter Kementerian Kesihatan, angka kes baharu pula merekodkan sebanyak 9,020 kes dengan keseluruhan kes positif Covid-19 sebanyak 558,534 kes.
“Kes aktif dengan kebolehjangkitan Covid-19 pula meningkat sebanyak 76,218 kes.
“Jumlah kes sedang dirawat di Unit Rawatan Rapi sebanyak 844 kes dan sebanyak 430 kes memerlukan bantuan pernafasan,” katanya di sini hari ini.
Selain itu, terdapat 5,527 kes sembuh dengan jumlah kes sembuh sepenuhnya daripada Covid-19 sebanyak 479,666 kes. -K!ONLINE


Tiga bot nelayan Vietnam ditahan APMM
Oleh NIK NUR IZZATUL HAZWANI NIK ADNAN

29 Mei 2021, 6:28 pm
KEMAMAN – Taktik tiga bot nelayan Vietnam menyamar sebagai bot tempatan dengan menggunakan nombor pendaftaran disyaki palsu gagal apabila helah itu berjaya dikesan Maritim Malaysia (APMM) semalam.
Bot nelayan asing itu dipercayai akan memasang semula nombor pendaftaran asal masing-masing sebaik tiba di jeti pendaratan di Vietnam.
Pengarah Zon Maritim Kemaman, Komander Maritim Rashidilhadi Abd. Rashid berkata, Kapal Maritim (KM) Gemia yang sedang melakukan rondaan rutin telah terserempak dengan ketiga-tiga bot itu dalam keadaan mencurigakan pada kedudukan 31 hingga 35 batu nautika dari Kuala Kemaman dekat sini.
Beliau berkata, tiga bot nelayan Vietnam tersebut telah ditahan antara pukul 4.10 pagi hingga 4.50 pagi.
“Kesemua bot itu dikesan menangkap hasil laut di perairan negara dalam keadaan mencurigakan kerana ciri dan struktur fizikalnya menyerupai bot nelayan Vietnam walaupun menggunakan nombor pendaftaran tempatan.
“Pemeriksaan lanjut mengesyaki nombor pendaftaran tempatan itu adalah palsu berikutan penemuan nombor pendaftaran lain yang didaftarkan di Vietnam,” katanya pada sidang akhbar di Zon Maritim Kemaman dekat sini hari ini.

Sehubungan itu, Rashidilhadi memberitahu APMM dengan kerjasama Jabatan Perikanan untuk menyiasat kemungkinan penglibatan pengusaha bot nelayan tempatan yang membenarkan nelayan asing menggunakan lesen mereka.
Dalam pada itu, beliau berkata pemeriksaan juga mendapati kesemua 24 nelayan Vietnam berusia dalam lingkungan 20 hingga 44 tahun telah mengemukakan dokumen pengenalan diri, permit kerja dan lesen menangkap ikan yang meragukan. – K! ONLINE


Penganjur majlis hari jadi dikompaun RM25,000
29 Mei 2021, 6:48 pm
PETALING JAYA – Akibat melanggar prosedur operasi standard (SOP) Perintah Kawalan Pergerakan (PKP), seorang individu disyaki penganjur majlis sambutan ulang tahun kelahiran dikompaun RM25,000, semalam.
Lapan lagi individu yang turut berada di majlis tersebut di sebuah pejabat di Ara Damansara, turut dikenakan kompaun RM5,000.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, polis melakukan serbuan sekitar pukul 2.50 petang sejurus menerima maklumat berhubung perkara itu daripada orang awam.
“Hasil pemeriksaan mendapati majlis berkenaan diadakan di sebuah bilik dengan sembilan individu, termasuk lima wanita berusia antara 23 hingga 45 tahun, berada di dalamnya.
“Sebagai makluman, sebarang acara atau majlis sambutan seperti itu adalah dilarang sama sekali ketika pelaksanaan PKP,” ujarnya dalam satu kenyataan hari ini.
Jelas beliau, siasatan dilakukan mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.

“Kesemua individu yang diperiksa itu telah dikenakan kompaun mengikut Peraturan 9.
“Orang ramai dinasihatkan agar sentiasa peka dan mematuhi SOP untuk memutuskan rantaian jangkitan COVID-19 demi kesejahteraan bersama,” ujarnya. – K! ONLINE


Penumpang LRT, MRT digesa buat ujian saringan -Prasarana
Oleh AHMAD SHAHERMAN SHAMSURI

29 Mei 2021, 4:15 pm
PETALING JAYA – Semua penumpang yang menggunakan perkhidmatan Transit Aliran Ringan (LRT) laluan Kelana Jaya dan Transit Aliran Massa (MRT) laluan Kajang ketika waktu puncak pagi semalam disaran melakukan ujian saringan Covid-19.
Prasarana Malaysia Berhad (Prasarana) berkata, saranan itu susulan mesej tular di media sosial oleh dua penumpang yang menyatakan mereka telah didapati positif Covid-19.
“Penumpang bernama Claudia Nuriman membuat ‘posting’ dalam akaun Twitter @claudianuriman menyatakan bahawa beliau menaiki tren LRT Wangsa Maju ke Pasar Seni.
“Dia seterusnya menyambung perjalanan menggunakan perkhidmatan MRT ke Stesen Semantan. Perjalanannya itu adalah antara 7.30 pagi hingga 8.30 pagi pada 28 Mei (semalam),”katanya dalam satu kenyataan di sini hari ini.
Menurut Prasarana, seorang lagi pemilik akaun Twitter dikenali sebagai Nurul Aisyah @asyxxi turut memberitahu bahawa dia diuji positif Covid-19.
Justeru, Nurul Aisyah menasihati para penumpang yang menaiki tren LRT dari Taman Melati ke KLCC pada pagi 27 Mei antara pukul 8 pagi sehingga 9 pagi supaya segera menjalani ujian saringan.

“Rapid KL mengalu-alukan sikap terbuka kedua-dua penumpang berkenaan dan kami menasihati penumpang untuk sentiasa mematuhi prosedur operasi standar (SOP) ketika menggunakan perkhidmatan tren khususnya pemakaian pelitup muka dengan betul.
“Jika boleh, gunakan pelitup muka berganda (double face mask) untuk menjaga kesihatan masing-masing serta berhemah ketika menaiki tren bagi mengurangkan risiko penularan wabak Covid-19.
Pada masa sama, Prasarana memaklumkan, semua tren Rapid KL disanitasi setiap malam untuk memastikan keselamatan dan keselesaan para penumpang kami.
“Sekiranya mempunyai tanda-tanda bergejala, elakkan menggunakan perkhidmatan tren dan meletakkan para penumpang lain dalam risiko,” tambah kenyataan itu.
Terdahulu, Kosmo! Online melaporkan kecoh di laman Twitter hari ini apabila seorang penumpang LRT berkongsi keputusan ujian saringan Reverse Transcription Polymerase Chain Reaction (RT-PCR) yang mendapati dia positif Covid-19.-K! ONLINE


Remaja maut tersepit dalam Toyota Vios
Oleh MUHAMMAD ZIKRI

29 Mei 2021, 4:37 pm
PONTIAN – Seorang remaja lelaki terbunuh apabila Toyota Vios dipandunya bertembung dengan sebuah lori tangki dalam kejadian di Kilometer 7 Jalan Gelang Patah-Ulu Choh, Pekan Nanas di sini hari ini.
Dalam kejadian pada pukul 9.30 pagi itu, mangsa, See Wei Jei, 20, meninggal dunia di tempat kejadian akibat cedera parah pada anggota badan.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, siasatan awal mendapati kemalangan dipercayai berlaku apabila mangsa dalam perjalanan dari arah Ulu Choh ke Gelang Patah.
“Sejurus tiba di lokasi kejadian, mangsa dikatakan hilang kawalan sebelum terbabas dan berlanggar lori yang datang dari Gelang Patah.
“Kemalangan itu menyebabkan kereta dinaiki mangsa remuk pada bahagian hadapan dan mangsa tersepit,”katanya dalam satu kenyataan di sini hari ini.
Dzulkhairi berkata, kemalangan itu menyebabkan mangsa yang beralamat di Taman Jasa di sini meninggal dunia di lokasi nahas manakala pemandu lori tidak mengalami kecederaan.-K! ONLINE


Fazura mahu ‘Mak Teh viral’ sedar diri
Oleh KOSMO!

29 Mei 2021, 4:30 pm
PETALING JAYA – Risau dengan jumlah jangkitan positif Covid-19 yang semakin meningkat, pelakon Fazura menyeru rakyat Malaysia agar segera mendaftar untuk pengambilan suntikan vaksin yang kini giat dilaksanakan oleh pihak kerajaan.
Pesanan tersebut disampaikan Fazura atau nama sebenarnya Nur Fazura Sharifuddin, 37, menerusi satu hantaran Instagramnya hari ini.
“Jadi, dalam tempoh Perintah Kawalan Pergerakan (PKP) ini, patuhilah prosedur operasi standard (SOP) untuk bantu petugas barisan hadapan. Ambil suntikan vaksin jika sudah mendaftar dan sila mendaftar kepada yang belum.
“Jaga kesihatan diri dan keluarga serta bantu peniaga kecil. Bersama kita lindungi diri daripada virus Covid-19,” katanya.
Dalam hantaran sama, Fazura turut menyampaikan mesej kesedaran tentang pengambilan vaksin dalam bentuk nukilan pendek mengenai Mak Teh yang viral baru-baru ini.
Cerita pendek yang ditulis Fazura mengenai Mak Teh yang menyebarkan berita palsu mengenai vaksin.
Cerita pendek tersebut mengenai Mak Kiah yang mengamuk dengan Mak Teh menyebarkan berita palsu mengenai keburukan vaksin.

“Tolong doakan Mak Teh sedar diri dan selamat daripada Mak Kiah,” tulisnya lagi.
Baru-baru ini, tular dalam aplikasi WhatsApp sebuah rakaman suara yang memperkenalkan dirinya sebagai Mak Teh.
Menerusi rakaman suara tersebut, Mak Teh didakwa menyebarkan berita palsu mengenai keburukan pengambilan vaksin
Rakaman tersebut seterusnya mengundang kecaman ramai kerana dikhuatiri menakutkan rakyat negara ini untuk mengambil vaksin. — K! ONLINE


Pelajar UMK maut kereta bertembung kandang haiwan beroda
Oleh ROHANA MOHD. NAWI

29 Mei 2021, 4:35 pm
KOTA BHARU – Seorang pelajar Universiti Malaysia Kelantan (UMK) maut selepas kereta yang dipandunya bertembung dengan sebuah kenderaan pacuan empat roda membawa semi treler kandang haiwan beroda di hadapan Sekolah Menengah Kebangsaan (SMK) Pengkalan Chepa di sini semalam.
Dalam kejadian kira-kira pukul 7.40 malam itu, mangsa, Mohammad Irfan Mustaffa, 23, disahkan meninggal dunia di lokasi kejadian selepas mengalami kecederaan parah pada bahagian paha dan kaki kanan akibat tersepit pada bahagian tempat duduk pemandu.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, kejadian berlaku ketika sebuah kenderaan pacuan empat roda jenis Ford Ranger sedang dalam perjalanan dari arah Jabatan Penjara menghala ke sebuah stesen minyak di Cabang Tiga, Pengkalan Chepa.
Katanya, apabila tiba di lokasi kejadian, terdapat sebuah kereta telah memotong kereta jenis Perodua Bezza yang dipandu mangsa dari arah bertentangan.
“Pemandu kenderaan pacuan empat roda itu yang melihat situasi terkejut dan telah mengelak ke bahu jalan, namun semi treler kandang haiwan beroda di belakangnya telah meluncur ke arah laluan sebelah.
“Insiden itu menyebabkan kereta yang dipandu mangsa tidak sempat mengelak sebelum bertembung dengan kandang haiwan beroda itu,” katanya ketika dihubungi Kosmo! hari ini.

Abdul Rahim berkata, akibat pertembungan itu, mangsa didapati tersepit di tempat duduk pemandu dan tidak sedarkan diri.
Katanya, siasatan awal mendapati kenderaan pacuan empat roda yang membawa semi treler kandang haiwan beroda itu tidak berdaftar dengan Jabatan Pengangkutan Jalan (JPJ).


Pesawat milik Israel disahkan masuk ruang udara negara
Oleh MOHD. HUSNI MOHD. NOOR

29 Mei 2021, 3:49 pm
PUTRAJAYA – Kementerian Pengangkutan Malaysia (MOT) mengesahkan pesawat dengan nombor pendaftaran milik syarikat Israel disahkan memasuki ruang udara Malaysia baru-baru ini.
MOT bagaimanapun berkata, tiada corak penerbangan yang tidak normal ketika pesawat tersebut melalui ruang udara Malaysia.
Menjelaskan perkara itu, MOT berkata, pesawat awam itu melalui ruang udara Malaysia mengikut peraturan-peraturan ditetapkan Pertubuhan Penerbangan Awam Antarabangsa (ICAO), di mana Malaysia adalah sebahagian daripada negara anggota.
“Sebagaimana peraturan-peraturan ICAO, Malaysia meluluskan mana-mana penerbangan daripada melalui ruang udara selagi tidak mengancam keselamatan serta kedaulatan negara.
“Ditegaskan bahawa kelulusan penerbangan yang diberikan kepada pesawat Boeing 737-400 milik syarikat Israel Aerospace Industries-Elta (IAI-Elta) ini tidak dibenarkan mendarat atau berlegar-legar di ruang udara Malaysia,” katanya dalam satu kenyataan di sini hari ini.
MOT berkata, pihak berkuasa penerbangan Malaysia juga telah mengesahkan bahawa pesawat tersebut tidak kembali ke ruang udara Malaysia setelah tiba di destinasinya, Singapura.

Katanya, pesawat awam tersebut berlepas dari Malé, Republik Maldives dan menuju ke Paya Lebar, Singapura pada 19 Mei lalu kira-kira pukul 2.55  pagi.
Media sebelum ini melaporkan bahawa sebuah pesawat perisik milik Israel dikesan berlegar di ruang udara Malaysia kira-kira empat jam sebelum mendarat di sebuah pangkalan tentera udara di Singapura.
Mengikut laporan Jurnal Defense Security Asia, pesawat itu adalah jenis Boeing 737-400 bernombor 4X-A00 milik Israel Aerospace Industries-Elta (IAI-Elta) iaitu sebuah syarikat kontraktor berpangkalan di Tel Aviv.


70,000 anggota pelbagai agensi dikerah, 600 SJR di seluruh negara
Oleh AMREE AHMAD

29 Mei 2021, 3:46 pm
PUTRAJAYA: Lebih 70,000 anggota daripada pelbagai agensi di bawah Kementerian Dalam Negeri bakal dikerah untuk pelaksanaan perintah berkurung penuh bermula 1 Jun ini.
Menteri Dalam Negeri, Datuk Seri Hamzah Zainudin berkata, ketika ini terdapat 37,000 anggota polis bertugas yang melibatkan hampir 600 sekatan jalan raya (SJR) di seluruh negara.
“Bagaimanapun jika jumlah ini masih tidak cukup, kita sedia mengerahkan seramai 55,000 anggota tambahan dan 15,000 lagi daripada pelbagai agensi penguatkuasaan lain,” katanya dalam sidang akhbar selepas mempengerusikan Mesyuarat Khas Pelaksanaan Total Lockdown Fasa Pertama dan meninjau persiapan bilik gerakan di sini hari ini.
Turut hadir Ketua Setiausaha kementerian itu, Datuk Wan Ahmad Dahlan Abdul Aziz; Ketua Polis Negara, Datuk Seri Acryl Sani Abdullah Sani serta semua ketua agensi yang terlibat.
Mengulas lanjut, Hamzah berkata, dengan penambahan anggota di lapangan, lebih 800 SJR akan dilaksanakan bagi mengekang cubaan pergerakan rentas negeri terutama di laluan tikus.
“Pemeriksaan secara mengejut juga akan ditambah dengan melibatkan kerjasama pelbagai agensi kerajaan bagi memastikan pematuhan prosedur operasi standard (SOP),” tegasnya.

Ketika ini ujarnya, terdapat 13,795 anggota pasukan pematuhan dan jumlah itu boleh lagi dipertingkatkan kepada hampir 20,000 petugas sepanjang 14 hari tempoh perintah tersebut.
Ini katanya juga meliputi pihak penjara, imigresen, Agensi Penguatkuasaan Maritim, Jabatan Sukarelawan, Agensi Kawalan Sempadan, Agensi Antidadah Kebangsaan dan sebagainya.
Beliau memaklumkan, cuti semua anggota penguatkuasaan di bawah kementerian ini turut ditangguhkan kecuali kecemasan bagi memastikan jumlah petugas cukup sepanjang masa. -K! ONLINE


Pakai seluar ketika berpantang, Ain minta netizen jangan ‘berbunyi’
Oleh MOHAMMAD SHAHEMY AZMI

29 Mei 2021, 4:05 pm
PETALING JAYA – Gara-gara malas hendak melayan kecaman ‘mak cik bawang’ kerana memakai seluar ketika masih dalam tempoh berpantang, pelakon dan pengacara Ain Edruce menyertakan sekali kapsyen berbaur ‘amaran’ supaya tidak mempersoalkan pakaian yang dipakainya.
Menerusi satu hantaran yang dimuat naik dalam Instagramnya, Ain atau nama sebenarnya Nurulain Edruce, 30, memberitahu bahawa dia telah ke hospital pada hari ke-10 dia berpantang hari ini bersama bayinya untuk melakukan pemeriksaan doktor.
“Pantang hari ke-10. Jangan bising pula aku pakai macam ini. Bawa bayi buat pemeriksaan dekat hospital. Lepas tu aku balik,” tulisnya ringkas.
Gara-gara kapsyen tersebut, rata-rata pengikutnya dalam Instagram meninggalkan komen dengan memintanya supaya tidak ambil peduli dengan mulut orang lain.
“Pedulikan sahaja komen-komen kecaman. Awak yang bersalin, jadi awak tahu apa yang patut awak buat,” kata salah seorang pengikutnya.
Selain itu, ramai juga pengguna Instagram memberitahu bahawa situasi wanita berpantang selepas bersalin pada hari ini sudah jauh berbeza dengan zaman sebelumnya.

“Memang kalau berpantang kena pakai kain batik ya? Dah tahun 2021, zaman pun dah berubah,” komen seorang netizen.
Baru-baru ini, Ain telah menerima kecaman hebat daripada netizen selepas dia memuat naik foto memakai seluar selepas seminggu dia melahirkan cahaya mata sulung.
Rata-rata netizen menuduhnya tidak berpantang dengan betul walaupun tujuan asalnya keluar sebentar untuk membawa bayinya membuat pemeriksaan di hospital.
Untuk rekod, Ain telah mendirikan rumah tangga bersama suaminya, Amirul Hafiz Mustaffa pada 13 Disember 2019 dan dikurniakan cahaya mata sulung perempuan pada 20 Mei 2021. – K! ONLINE


Mohd. Khairuddin diperiksa rentas negeri
Oleh MOHD AZLI ADLAN

29 Mei 2021, 3:18 pm
KUALA TERENGGANU – Polis mengesahkan telah memeriksa Datuk Dr. Mohd. Khairuddin Aman Razali sewaktu Menteri Perusahaan Perladangan dan Komoditi itu melalui sekatan jalan raya (SJR) di kawasan Rehat dan Rawat (R&R) Perasing, Kemaman pada Ahad minggu lalu.
Ketua Polis Terengganu, Datuk Roslee Chik berkata, Ahli Parlimen Kuala Nerus terbabit diperiksa melibatkan kebenaran merentas negeri oleh anggota keselamatan bertugas di SJR berkenaan pada ketika itu.
Begitupun, beliau enggan mengulas lebih lanjut dan memaklumkan siasatan sedang dilakukan Unit Siasatan Jenayah Terkelas (USJT) Bukit Aman.
“Ya, beliau (Mohd. Khairuddin) telah diperiksa ketika melalui SJR (R&R Perasing) pada 16 Mei lalu.
“Kes itu sedang disiasat oleh USJT Bukit Aman,” katanya ringkas ketika dihubungi Kosmo! di sini hari ini.
Sebelum ini, tular maklumat dalam aplikasi WhatsApp sejak Rabu lalu berhubung Mohd. Khairuddin ditahan dalam SJR Perasing, Kemaman pada 16 Mei lalu.

Dalam mesej tular tersebut, Ahli Parlimen Kuala Nerus itu didakwa berada dalam kenderaan bersama seorang wanita. -K! ONLINE


239 culas enggan terima suntikan
Oleh MUHAMMAD ZIKRI

29 Mei 2021, 3:52 pm
PONTIAN – Seramai 239 orang iaitu empat peratus daripada 5,972 individu yang telah mendaftar dengan aplikasi MySejahtera bagi Program Imunisasi Covid-19 Peringkat Kebangsaan untuk daerah ini enggan menerima suntikan.
Pegawai Kesihatan Kanan, Pejabat Kesihatan Daerah ( PKD ) Pontian, Dr. Surinah Asan berkata, alasan yang diberikan mereka tidak mengetahui nama mereka telah didaftarkan oleh ahli keluarga dalam MySejahtera.
Katanya, walaupun mereka telah dipujuk oleh pegawai-pegawainya , namun mereka juga masih enggan dengan memberikan pelbagai alasan termasuk takut kesan sampingan suntikan dan sebagainya.
“Selain itu, terdapat juga 939 orang iaitu 15.7 peratus tidak hadir dengan memberikan alasan tidak mengetahui temu janji sebagaimana yang dimaklumkan melalui MySejahtera.
“Bagi yang enggan hadir dan tidak hadir, kami telah mencari pengganti bagi memastikan proses suntikan berjalan dengan lancar selain mengelakkan pembaziran ke atas vaksin yang telah dibuka atau vaksin yang telah ditetapkan,” katanya ketika ditemui di Pusat Pemberian Vaksin (PPV) Daerah Pontian, di Dewan Jubli Intan Pontian, di sini hari ini.
PPV di Dewan Jubli Intan diketuai oleh Pegawai Penyelaras Dr. Normasrina Sabari bersama 40 petugas dari PKD Pontian, Pejabat Pergigian Pontuan, Jabatan Sukarelawan Malaysia (Rela) dan Sukarelawan dari Kementeri Belia dan Sukan serta kawalan Keselamatan oleh PDRM.

Tambah Dr. Surinah, bagi fasa pertama, suntikan dos pertama telah diberi kepada seramai 2,147 orang frontliners, sementara dos kedua pula seramai 2,142 orang awam telah menerima suntikan, lima daripadanya enggan meneruskan suntikan.
Manakala bagi fasa kedua, seramai 5,362 individu telah menerima dos pertama, manakala 251 pula telah menerima suntikan dos kedua. -K! ONLINE


Rakyat tidak belajar daripada kesilapan
Oleh IZZATUL ‘AIN AZMAN

29 Mei 2021, 3:44 pm
PETALING JAYA – Segelintir masyarakat yang mengambil keputusan untuk pulang ke kampung dan melakukan pembelian panik hari ini menaikkan amarah netizen berikutan tidak pernah belajar daripada kesilapan lalu.
Terkini, tanda pagar #RakyatGagal mula ‘trending’ di Twitter dan menjadi perbualan hangat di antara pengguna media sosial tersebut.
Ramai pengguna laman Twitter meluahkan ketidakpuasan hati mereka terhadap golongan degil yang bertindak mengikut kepentingan diri sendiri.
Menurut seorang pengguna laman Twitter, @MohdSuhelll, apabila kerajaan setuju untuk melakukan ‘total lockdown’, masyarakat mengeluh.
“Begitu juga dengan prosedur operasi standard (SOP) yang telah ditetapkan.
“Sudah hendak ‘total lockdown’, rakyat mengeluh. Tiada ‘total lockdown’ pun mengeluh. Bila sentuh soal SOP tidak masuk akal, mengeluh. Kerajaan sudah nyatakan SOP yang betul pun mengeluh. Kerajaan ada buat silap tetapi masalah utama adalah #RakyatGagal,” ciapnya.

Kes baharu pada hari ini mencatatkan sebanyak 9,020 kes dan mencatatkan kes tertinggi sepanjang wabak Covid-19 melanda di negara ini.
“Ia tidak menjadi masalah apa yang kerajaan lakukan jika masih terdapat segelintir masyarakat yang tidak mematuhi dan mengikuti SOP yang telah ditetapkan,” ciap @OAz4r.
“Akhirnya, #RakyatGagal ‘trending’ dan ia ditujukan kepada mereka yang tidak belajar dari kesilapan dan tiada kesedaran langsung dalam diri mereka. Saya terkedu melihat tindakan mereka,” balas @heckerioXD di laman Twitter.
“Kenapa mereka masih tergesa-gesa melakukan pembelian panik? Kita telah pun menghadapi ‘lockdown’ sebelum ini sejak dari tahun lepas namun mereka masih melakukan kesilapan yang sama,” ciap @itsChocoleta. – K! ONLINE.


Isu jenama Search belum berkesudahan
Oleh HANISAH SELAMAT

29 Mei 2021, 2:41 pm
PETALING JAYA – Syarikat Home Of Champions (HOC) mendakwa anggota kumpulan berkenaan, Amy, Nasir Daud dan waris Allahyarham Yazit Ahmad tidak berhak membuat tuntutan atas penggunaan jenama Search.
Pengurus HOC, Mozlir Mokhtaruddin mendakwa selama ini Search tidak pernah berdaftar bawah mana-mana tanda dagang atau ‘trademark’.
Menurut Mozylir, mustahil pihak Nasir dan  Amy tidak mengetahui jenama Search diguna pakai syarikatnya itu sebelum pemain bass itu bersama dua lagi anggota kumpulannya, Din dan Kid sudah bersama-sama memulakan projek terbabit, awal tahun lalu.
Katanya, ketiga-tiga mereka termasuk Nasir sudah memberikan kebenaran, bahkan itu tidak berhak melarang nama Search digunakan kerana belum dipatenkan.
“Tiada isu kerana dokumen berkaitan produk, reka bentuk, kuantiti dicadangkan dan agihan royalti termasuk kepada setiap individu sudah ditandatangani oleh Din dan Nasir tidak punya hak menghalang sebab Din dan Kid juga anggota Search.
“Macam mana timbul tidak tahu? Adakah salah kami kalau dia yang berhenti separuh jalan? Idea bermula sejak Konsert Apologia Search dan Awie hingga beberapa siri mesyuarat mengenai penjualan barangan premium serta projek lain di bawah penyertaan dan pengetahuan Nasir.

“Namun disebabkan Covid-19, konsert ditangguhkan. Lambakan baju T Apologia dijual di laman sosial, begitu juga selepas ditukar kepada Konsert Cinta Buatan Malaysia, barangan premium konsert juga dijual di medium sama selepas tertangguh lagi.
“Selepas itu HOC mencadangkan untuk meneruskan pemasaran dan jualan produk dengan kerjasama Search. Dia pun setuju., Alih-alih seminggu sebelum hari raya Nasir tidak menjawab sebarang panggilan kami hingga hari ini,” katanya menerusi sidang media, petang tadi.
Selain Mozylir, sidang media secara virtual itu turut disertai Din dan peguam mereka, Datuk Syed Azimal Amir Abu Bakar dari Tetuan Sharif Ridzuan & Co, manakala seorang lagi rakan niaga HOC yang juga pemain gitar utama Search, Kid tidak dapat hadir.
Mereka mengadakan sidang berkenaan bagi membalas kenyataan Nasir dan bekas vokalis kumpulan itu, Amy atau nama sebenarnya Suhaimi Abdul Rahman berhubung dakwaan HOC, Din dan Kid menggunakan nama Search tanpa kebenaran.
Jumaat lalu, Amy, Nasir dan waris Yazit iaitu anaknya Shamirnuri, 36,  mengadakan sidang media menerusi Instagram dengan memberi tempoh tujuh hari terhadap Mozylir dan HOC menghentikan kegiatan serta perniagaan membabitkan nama Search.
Mengenai notis tuntutan dimaksudkan, Muzylir mengesahkan pihaknya sudah menerima dokumen terbabit Selasa lalu namun tetap meneruskan aktiviti perniagaan yang diusahakan secara kerjasama itu seperti biasa.
Berhubung pembahagian royalti, katanya perkara itu sudah dimaklumkan kepada Nasir berserta dokumen berkaitan yang turut beberapa individu lain sebagai penerima termasuk waris Allahyarham Yazit Ahmad.
“Sebagai rakan niaga dan kenalan semua anggota Search, saya tetap menghormati Nasir dan Amy. Namun macam kami katakan, soal pengagihan memang ada tetapi dalam projek ini HOC sudah mengeluarkan kos besar dan Din pula tertumpu kepada idea produk,” katanya.
Sementara itu, Din terkilan dengan sikap Nasir yang tidak mendedahkan perkara sebenar tetapi pada masa sama berharap kemelut ini dapat diselesaikan secara baik tanpa campur tangan pihak ketiga yang mengusutkan situasi.
“Saya kenal Nasir bukan empat tahun, tetapi 40 tahun. Dia tahu apa yang berlaku, jadi biarlah isu dapat diselesaikan. Bagi saya orang luar tak perlu campur tangan dengan provokasi yang tidak sepatutnya dan menjadi batu api.
“Saya tahu hal peribadi saya dijaja sedangkan isu yang kita patut bersemuka dan bincangkan adalah soal perniagaan membabitkan kepentingan anggota Search, bukan dibuat kerana desakan mana-mana individu.
“Jika tohmahan dan cubaan memalukan saya diteruskan pihak berkenaan, perkara ini akan saya serahkan kepada peguam kami. Jika tanya saya sama adaa tidak takut Search berpecah kepada dua, soalan itu perlu ditanyakan kepada Nasir juga,” katanya.
Sementara itu, peguam HOC, Syed Azimal berkata kedua-dua pihak perlu bersemuka untuk menyelesaikan kemelut ini sekali gus mencari jalan terbaik supaya mereka tidak membuang masa di mahkamah.
Syed Azimal juga berkata, Amy atau nama sebenarnya Suhaimi Abdul Rahman tidak berhak membuat sebarang tuntutan berikutan sebaik meninggalkan kumpulan itu secara rasmi pada Mac tahun lalu.
“Dari segi perundangan, individu yang keluar daripada persatuan mahupun kumpulan, secara langsung tidak lagi terbabit dengan apa-apa aktiviti tetapi masih layak  terima royalti.
“Isu sekarang adalah membabitkan dua perkara itu penjualan  aksesori seperti pakaian dan kasut yang menggunakan nama Search. Soalnya adakah Search sudah mendaftar hak itu dan  siapa pemiliknya?
” Isu kedua adalah pembayaran royalti, sekiranya anak guam saya bersedia membayar royalti kepada bekas anggota, ia adalah atas dasar semangat setia kawan ,” katanya. – K! ONLINE


Kes melonjak lagi, 9,020 kes
Oleh SITI A'ISYAH SUKAIMI

29 Mei 2021, 3:13 pm
PUTRAJAYA – Angka kes harian hari ini memecah rekod negara selepas terus melonjak kepada 9,020 kes berbanding 8,290 semalam menjadikan jumlah kes positif Covid-19 mencecah sebanyak 558,534 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan angka tertinggi sebanyak 2,836 kes, diikuti oleh Kelantan sebanyak 907 kes dan Negeri Sembilan sebanyak 898 kes.
“Seterusnya, Kuala Lumpur (789 kes), Sarawak (726 kes), Johor dan Kedah (masing-masing 468 kes), Pulau Pinang (345 kes), Melaka (340 kes), Perak (272 kes), Sabah (265 kes), Labuan (253 kes), Pahang (216 kes) dan Terengganu (189 kes).
“Putrajaya pula dengan 29 kes dan Perlis sebanyak 19 kes,” katanya pada ciapan Twitter beliau di sini hari ini. -K! ONLINE


Tolong contohi Indonesia – Nourul Depp
Oleh SAIRUL ZAMRI MISRANI

29 Mei 2021, 2:46 pm
PETALING JAYA – Penyanyi Nourul Depp meminta kerajaan Malaysia mencontohi Indonesia dalam memudahkan proses pemberian vaksin secara sistematik dan efisien kepada rakyat.
Nourul menerusi ciapan dalam Twitternya memberi pendapat dan cadangan tersebut kepada Pusat Pemberian Vaksin (PPV) selepas melihat proses pengagihan vaksin yang agak kucar-kacir dan menimbulkan amarah rakyat sebelum ini.
“Terbaca satu ciapan rakyat Indonesia. Mereka buka je hospital dan klinik. Walk in je ambil vaksin. Tiada apps (aplikasi) atau apa-apa yang sofistikated.
“Dah berjuta rakyatnya divaksin. Rasanya lebih mudah macam tu. Klinik desa pun banyak. Kami tahulah kami lahir di klinik desa. Gunakan kemudahan ini semua. Hanya pendapat saya sebagai rakyat biasa,” tulisnya.
Noorul atau nama sebenarnya Noorulhuda Abdul Wahab, 44, turut menyarankan agar PPV tidak terus merumitkan pemberian vaksin kepada rakyat menerusi pendaftaran melalui aplikasi kerana masih ada yang tidak tahu menggunakannya terutamanya golongan warga emas.
Pada hantaran sama, pelantun lagu Kerana Terluka itu turut meluahkan rasa kagum dengan pengedaran vaksin di Indonesia yang dilihat lebih efisien dan menyeluruh berbanding Malaysia.

Terdahulu, kerajaan memutuskan untuk menjalankan program vaksinasi secara berperingkat dengan membuka permohonan kepada rakyat Malaysia menerusi laman web PPV dan aplikasi MySejahtera.-K! ONLINE


Lima wanita, seorang lelaki dikompaun hadir kelas solekan
Oleh NOR AINNA HAMZAH

29 Mei 2021, 2:55 pm
REMBAU – Lima wanita dan seorang lelaki dikenakan kompaun keseluruhan bernilai RM37,000 selepas dikesan menghadiri kelas solekan sekaligus melanggar prosedur operasi standart (SOP) Perintah Kawalan Pergerakan (PKP) 3.0 di daerah ini.
Ketua Polis Daerah Rembau, Pemangku Deputi Superintenden, Hazri Mohamad ketika dihubungi mengesahkan kompaun berkenaan dikeluarkan petang semalam setelah kesalahan tersebut disedari berlaku oleh pasukan Pematuhan SOP di sebuah kediaman di Kampung Seberang Batu Hampar petang semalam.
Menurut sumber, tuan rumah iaitu seorang wanita dikenakan kompaun sebanyak RM20,000 kerana menganjurkan aktiviti kelas solekan yang dilarang semasa perlaksanaan PKP kerana boleh menyebabkan kehadiran orang ramai.
“Satu kompaun bernilai RM5,000 turut dikenakan kepada seorang wanita kerana dikesan telah melanggar SOP PKP dengan merentas daerah tanpa surat kebenaran polis.
“Manakala, empat kompaun lagi dikeluarkan masing-masing sebanyak RM4,000 seorang kepada empat peserta berusia lingkungan 18 hingga 27 tahun termasuk seorang lelaki kerana telah melanggar SOP PKP dengan berkumpul menghadiri kelas solekan di premis kediaman berkenaan,” katanya kepada Kosmo! di sini, tadi.
Sumber berkata, kesemua kompaun berkenaan dikeluarkan di bawah Peraturan Pencegahan dan Pengawalan Penyakit Berjangkit (Langkah-langkah Dalam Kawasan Tempatan Jangkitan) 2021.-K! ONLINE


Jangan sampai frontliners rebah – Noor Hisham
Oleh SITI A'ISYAH SUKAIMI

29 Mei 2021, 2:58 pm
PUTRAJAYA – “Sekiranya kami (petugas barisan hadapan) rebah, anda dan ahli keluarga mungkin tidak akan menerima rawatan kesihatan yang sebaiknya.
Itulah peringatan yang diberikan Ketua Pengarah Kesihatan, Tan Sri Dr. Noor Hisham Abdullah melihatkan situasi orang ramai yang seolah-olah enggan duduk di rumah pada hujung minggu ini dalam keadaan jangkitan Covid-19 kini melepasi 8,000 kes.
Beliau berkata, keadaan sistem kesihatan negara akan lumpuh sekiranya peningkatan kes Covid-19 terus tidak terkawal.
“Lebih malang, tiada lagi katil untuk anda di hospital. Apatah lagi keadaan pesakit tenat dan kritikal tetapi katil Unit Rawatan Rapi (ICU) sudah penuh semuanya.
“Bantulah selamatkan sistem kesihatan negara yang bakal lumpuh jika kes tidak terkawal. Petugas barisan hadapan sudah penat, tapi kami masih gagahi demi menyelamatkan nyawa anda,” katanya menerusi catatan di Facebook rasmi beliau hari ini.
Noor Hisham terus merayu orang ramai supaya duduk di rumah dan hanya keluar jika ada urusan penting.

Beliau turut berkongsi beberapa gambar di lokasi berbeza mengenai keadaan lalu lintas yang sesak dipenuhi kenderaan.
Gambar-gambar keadaan lalu lintas yang dikongsikan Noor Hisham di Facebooknya hari ini.
“Ke manakah arah tujuan anda pada hujung minggu ini? Pergerakan besar-besaran masih berlaku walaupun larangan merentas daerah dan negeri telah dikeluarkan.
“Membawa jangkitan wabak dari satu kawasan ke satu kawasan lain tidak akan membantu dalam usaha kita untuk membendung penularan jangkitan virus Covid-19,” katanya.
Kosmo! hari ini melaporkan kerajaan mengumumkan pelaksanaan ‘total lockdown’ selama 14 hari dari 1 Jun hingga 14 Jun ini – K! ONLINE.


Bomba P. Pinang komited kawal, cegah Covid-19
Oleh NOOR HASLIZA NUSI

29 Mei 2021, 2:38 pm
GEORGE TOWN – Jabatan Bomba dan Penyelamat Malaysia (JBPM) negeri komited membantu mengawal dan memutuskan rantaian peningkatan kebolehjangkitan wabak Covid-19 dengan meningkatkan operasi sanitasi awam.
Pengarahnya, Saadon Mokhtar berkata, sebanyak 691 premis melibatkan bangunan kerajaan, sekolah, kediaman, pasar awam dan institut pengajian tinggi telah disanitasi sejak Mac tahun lalu.
Menurutnya, berlaku peningkatan sebanyak 410 operasi sanitasi dijalankan di premis-premis berkenaan pada tahun ini berbanding tahun lalu hanya 281 premis.
“Tujuan utama sanitasi awam dijalankan adalah bagi mencegah penularan wabak Covid-19 termasuk menjelaskan kepada masyarakat mengenai inisiatif dan langkah yang diambil pihak bomba.
“Antara lain juga adalah untuk memberi kefahaman yang jelas kepada masyarakat supaya membantu memerangi pandemik,” katanya ketika dihubungi Kosmo! di sini hari ini.
Terdahulu, Saadon hadir pada Program Sanitasi Awam yang dijalankan di Bangunan Persekutuan, Jalan Anson di sini pada pukul 10 pagi tadi.

Operasi tersebut melibatkan jumlah keanggotaan seramai 15 anggota dan pegawai termasuk Pasukan Unit Bahan Berbahaya (HAZMAT) dari Balai Bomba dan Penyelamat Bayan Baru serta Jalan Perak. K! ONLINE


Kenderaan masuk Kelantan naik 15 peratus
Oleh AIMUNI TUAN LAH

29 Mei 2021, 3:15 pm
GUA MUSANG – Polis mengetatkan kawalan terhadap kenderaan yang masuk ke Kelantan melalui Jalan Gua Musang-Kuala Lipis sejak pagi tadi.
Ketua Polis Daerah Gua Musang, Superintendan Sik Choon Foo berkata, pihaknya mengesan berlaku peningkatan kenderaan sebanyak 10 hingga 15 peratus bermula pagi ini di sekatan jalan raya (SJR) Kampung Tanah Putih di sini.
Katanya, keadaan itu berlaku selepas kerajaan mengumumkan pelaksanaan sekatan pergerakan penuh di seluruh negara bermula 1 hingga 14 Jun ini.
“Anggota di SJR diarahkan untuk mengetatkan pemeriksaan ke atas kenderaan luar yang ingin masuk ke Kelantan melalui Gua Musang.
“Kita akan pastikan setiap mereka yang ingin merentas negeri mempunyai permit perjalanan yang sah,” katanya ketika dihubungi Kosmo! hari ini.
Terdahulu, aliran trafik sesak teruk di Tol Gombak dan Tol Sungai Besi hari ini menjelang dua hari pelaksanaan ‘total lockdown’.

Trafik didapati sesak di kedua-dua tol menghala ke Pantai Timur dan Selatan tanah air yang dirakam sekitar pukul 10 pagi tadi. -K! ONLINE


Iesya Toh sudah beri kerjasama kepada Wisma Putra
29 Mei 2021, 2:23 pm
PETALING JAYA – Selepas selesai memberi keterangan kepada Wisma Putra berhubung isu seorang wanita bernama Dr. Nur yang dikatakan ditahan Israel, pengacara Iesya Toh mengambil pendekatan untuk tidak memberi sebarang kenyataan berbangkit.
Iesya, 37, yang dihubungi Kosmo! Online menerusi pesanan WhatsApp berkata, dia digalakkan untuk tidak memberi sebarang kenyataan memandangkan perkara berkenaan sudah diserahkan kepada pihak berkuasa.
“Maaf sangat-sangat. Saya dah pun kongsikan segala info berkaitan kepada Wisma Putra. Mereka tidak galakkan saya untuk beri kenyataan.
“Sebab segala keputusan berkaitan, hanya antara Kementerian Luar Negeri dan jabatan Prof. Dr. Aida (ketua jabatan), iaitu bos kepada Dr. Nur,” katanya.
Terdahulu, kecoh apabila Iesya dan Heliza Helmi berkongsi pendedahan bahawa terdapat seorang rakyat tempatan yang bernama Dr. Nur ditahan Israel ketika berada di Palestin untuk menjalankan misi bantuan.
Iesya yang merupakan bekas pengacara program Selamat Pagi Malaysia (SPM) berkata, dia dihubungi seorang doktor yang bekerja di Hospital Kuala Lumpur (HKL) menyatakan rakan setugasnya ditahan Israel.

Selepas mendapati maklumat yang diterimanya benar, Iesya kemudian menghantar mesej menerusi pesanan WhatsApp kepada Menteri Luar Negeri, Datuk Seri Hishammuddin Tun Hussein dengan menyertakan nombor telefon pihak yang berkaitan isu berkenaan.
Pendedahan mereka mendapat perhatian Wisma Putra yang kemudiannya memanggil kedua-duanya untuk tampil menyalurkan maklumat tentang keadaan Dr. Nur.
Usaha Kosmo! Untuk mendapatkan respons daripada Heliza yang juga seorang aktivis kemanusiaan belum berjaya. – K! ONLINE


Bapa sudah bebas Covid-19, ibu masih di ICU – Tasha Manshahar
Oleh SAIRUL ZAMRI MISRANI

29 Mei 2021, 2:48 pm
PETALING JAYA – Penyanyi Tasha Manshahar memanjat rasa syukur apabila bapa kesayangannya sudah dibenarkan keluar dari Pusat Kuarantin dan Rawatan Covid-19, MAEPS Serdang setelah disahkan bebas wabak itu.
Tasha menerusi hantaran dalam Instagramnya turut mengucapkan jutaan terima kasih kepada petugas barisan hadapan yang menjaga bapanya sepanjang berada di pusat kuarantin.
“Alhamdullilah ayah dah bebas daripaada Covid-19. Betul doa ini senjata. Ramai sangat mendoakan dekat video ayah naik ambulans tu. Mana yang mendoakan dalam diam lagi,” tulisnya.
Untuk rekod, bapanya Mohd. Manshahar mula menunjukkan gejala pada 10 Mei lalu dan seterusnya menjalani ujian calitan pada 15 Mei sebelum disahkan positif Covid-19.
Menerusi hantaran berbeza, pelantun lagu Terima Kasih Cinta itu turut memohon orang ramai mendoakan kesihatan ibunya, Herina Wong Abdullah yang masih berada di Unit Rawatan Rapi (ICU), Hospital Serdang akibat Covid-19.
“Saya mohon anda doakan kesembuhan ibu saya yang kini masih lagi berada di ICU Hospital Serdang,” tulisnya ringkas. -K! ONLINE


Serbu setengah jam awal sebelum pasar raya buka
Oleh ABDUL RAZAK IDRIS

29 Mei 2021, 3:02 pm
KLANG – Pengumuman ‘total lockdown’ bermula Selasa ini menyebabkan penduduk di sekitar daerah ini dilihat berpusu-pusu menyerbu beberapa pasar raya seawal pagi, hari ini.
Malah, terdapat juga pengguna sanggup beratur setengah jam awal daripada waktu perniagaan pasar raya bermula pukul 8 pagi.
Seorang petugas pasar raya Econmart di Taman Sentosa enggan dikenali memberitahu, kehadiran pengunjung didapati luar biasa namun pematuhan prosedur operasi standard (SOP) tetap dilaksanakan dengan hanya 60 pelanggan dibenarkan pada satu-satu masa.
“Berdasarkan kiraan, lebih daripada 300 pelanggan telah memasuki pasar raya ini sejak pukul 8 pagi hingga 12 tengah hari tadi.
“Kebanyakan pelanggan membeli barangan keperluan termasuk ayam, ikan, roti, tisu dan sebagainya,” katanya kepada Kosmo! hari ini.
Hasil tinjauan Kosmo! di pasar raya NSK Sentosa pula mendapati pelanggan beratur sepanjang 30 meter bagi menunggu giliran masuk.

Menurut seorang pelanggannya, N.Suchitra,45, pembelian awal bagi mengelakkan
berebut-berebut membeli pada saat akhir.
“Orang kita memang suka membeli pada saat akhir dan saya bimbang jumlah kehadiran akan meningkat sehari sebelum pelaksanaan Perintah Kawalan Pergerakan sepenuhnya pada Selasa ini,” jelasnya. -K!ONLINE


Kedah sokong penuh total lockdown
Oleh MOHD. RAFIE AZIMI

29 Mei 2021, 1:33 pm
ALOR SETAR – Kerajaan Negeri Kedah menyokong penuh langkah kerajaan melaksanakan penutupan penuh sektor sosial dan ekonomi atau total lockdown Fasa Pertama di seluruh negara bagi tempoh 14 hari bermula 1 Jun hingga 14 Jun depan.
Menteri Besar, Muhammad Sanusi Md. Nor berkata, Majlis Keselamatan Negara (MKN) tidak ada pilihan selain total lockdown berikutan peningkatan kes Covid-19.
Muhammad Sanusi
“Peningkatan kes baharu Covid-19 begitu membimbangkan pada masa ini,” katanya dalam satu kenyataan di sini hari ini.
Sehubungan itu, beliau meminta orang ramai agar segera mendaftar untuk mendapatkan vaksin serta mematuhi prosedur operasi standard (SOP) bersungguh-sungguh demi keselamatan semua.
Kosmo! hari ini melaporkan kerajaan akan melaksanakan penutupan penuh sektor sosial dan ekonomi atau total lockdown Fasa Pertama tersebut selepas mengambil kira situasi terkini penularan Covid-19 yang kini melebihi 8,000 kes
Keputusan itu dipersetujui dalam Sidang Khas MKN Mengenai Pengurusan Covid-19 yang dipengerusikan oleh Perdana Menteri, Tan Sri Muhyiddin Yassin semalam. – K! ONLINE


Lapan lelaki diberkas ketika leka main judi holo
Oleh NIK NUR IZZATUL HAZWANI NIK ADNAN

29 Mei 2021, 1:26 pm
KEMAMAN – Keasyikan sekumpulan lelaki bermain judi holo terencat apabila diserbu sepasukan anggota polis di sebuah jeti di Pantai Kuala Kerteh dekat sini semalam.
Dalam serbuan pada pukul 6.30 petang itu, seramai lapan lelaki berusia dalam lingkungan 23 hingga 63 tahun disyaki kaki judi berjaya ditahan.
Ketua Polis Daerah Kemaman, Superintendan Hanyan Ramlan berkata, serbuan polis membuatkan kebanyakan suspek yang merupakan nelayan dan buruh panik lalu lari bertempiaran cuba meloloskan diri.
“Sewaktu cuba mengelak ditangkap, ada suspek yang nekad terjun ke dalam laut tetapi kecekapan anggota polis bertugas berjaya memberkas kesemua mereka.
“Hasil soal-siasat awal, mereka mengaku bermain judi holo terbabit sejak dua minggu lalu yang buka sahaja aktiviti haram malah tidak menghiraukan pelaksanaan Perintah Kawalan Pergerakan (PKP) 3.0 pada masa ini,” katanya ketika dihubungi Kosmo! di sini hari ini.
Hanyan berkata, serbuan tersebut berjaya merampas pelbagai peralatan yang dipercayai digunakan untuk aktiviti perjudian berkenaan seperti kain putih yang mempunyai imej ayam, holo, ketam, ikan, bola dan udang selain tiga biji dadu.

Tambah beliau, satu piring dan mangkuk tertera gambar bunga serta wang tunai berjumlah RM120 dipercayai menjadi pertaruhan aktiviti haram tersebut turut dirampas. – K! ONLINE


Fizo Omar tidak tahu gosip bekas isteri dengan menteri
Oleh KOSMO!

29 Mei 2021, 1:44 pm
PETALING JAYA – “Saya tak tahu apa-apa pun tentang kes Mawar dengan Menteri Perusahaan Perladangan dan Komoditi, Datuk Dr. Mohd. Khairuddin Aman Razali.”
Itu respons ringkas pelakon dan usahawan, Fizo Omar berhubung khabar angin mendakwa bekas isterinya, Mawar Karim kini sedang menjalin hubungan  dengan seorang menteri.
Menurut Fizo atau nama sebenarnya Wan Hafizol Wan Omar, 36, dia hanya mengetahui mengenai gosip tersebut semalam.
“Saya tak tahu apa-apa pun tentang mereka dan baru dengar mengenai kes itu semalam,” katanya kepada Kosmo! Online hari ini.
Hasil tinjauan Kosmo Online!, Mawar atau nama sebenarnya Mawar Abdul Karim, 32, juga dilihat menafikan gosip tersebut kepada salah seorang pengikutnya dalam ruangan komen Instagram.
TANGKAP layar komen Mawar terhadap pertanyaan seorang pengikut Instagramnya.
“Letih hendak baca, lebih baik cari nasi kandar.

“Macam-macam cerita keluar. Saya di Kuala Lumpur sahaja. Lepas ini dengan siapa pula nak muncul (digosipkan),” balasnya kepada seorang pengguna Instagram yang mempersoalkan kesahihan gosip tersebut dalam ruangan komen.
Sehingga kini, usaha Kosmo! Online bagi mendapatkan sebarang komen daripada pemilik jenama tudung Fareeda itu masih belum berhasil selepas dia tidak membalas mesej.
Sejak Rabu lalu, tular maklumat dalam aplikasi WhatsApp berhubung Mohd Khairuddin ditahan dalam satu sekatan jalan raya (SJR) Perasing, di Kemaman, Terengganu pada 16 Mei lalu.
Dalam mesej tular tersebut, ketika ditahan, Ahli Parlimen Kuala Nerus itu didakwa berada dalam kenderaan bersama seorang wanita.
Terdahulu Mawar dan Fizo telah mendirikan rumah tangga pada November 2013 dan dikurniakan seorang cahaya mata perempuan, Wan Maryam yang kini berusia empat tahun.
Bagaimanapun pasangan itu telah bercerai pada Julai 2019. – K! ONLINE


JBPM NS gerak 200 anggota laksana operasi sanitasi
Oleh ZAKKINA WATI AHMAD TARMIZI

29 Mei 2021, 1:29 pm
SEREMBAN- Jabatan Bomba dan Penyelamat Malaysia (JBPM) Negeri Sembilan menggerakkan 200 anggotanya bagi menjalankan operasi sanitasi bukan permohonan yang melibatkan 18 balai bomba kesemuanya bermula hari ini.
Pengarahnya, Hamdan Ali berkata, inisiatif sanitasi bukan permohonan tersebut adalah sebagai langkah yang diambil bagi membendung penularan Covid-19 yang menunjukkan peningkatan jangkitan sejak kebelakangan ini.
“Sejak awal Perintah Kawalan Pergerakan (PKP) Covid-19, hampir 2,000 lokasi awam di negeri telah disanitasi oleh pihak bomba. Sebelum ini, pihak kami mengikut permohonan namun selepas peningkatan kes kami mengadakan operasi sanitasi secara besar-besaran terutama di lokasi tumpuan awam.
“Di samping itu, selain lokasi awam pihak kami dengan kerjasama polis dan pihak berkuasa tempatan (PBT) turut mengadakan sanitasi di beberapa pusat kuarantin di negeri ini. Boleh dikatakan kami akan mengadakan operasi secara berulang-ulang di lokasi yang sama,” katanya.
Beliau berkata demikian kepada pemberita selepas melancarkan Operasi Sanitasi Awam Covid-19 di Balai Bomba Seremban 2 dekat sini hari ini.
Pada hari ini jelasnya, pihak bomba mengadakan sanitasi di tiga zon iaitu zon satu (Seremban), zon dua (Port Dickson) manakala zon tiga (Kuala Pilah).


PKDP Kuala Terengganu, Kuala Berang terima bantuan bersasar
Oleh MOHD AZLI ADLAN

29 Mei 2021, 1:48 pm
KUALA TERENGGANU – Kerajaan negeri Terengganu akan menyalurkan bantuan awal kepada rakyat negeri ini yang terkesan dengan pelaksanaan total lockdown mulai Selasa depan dengan peruntukan keseluruhan berjumlah RM420,000.
Menteri Besar Terengganu, Datuk Seri Dr. Ahmad Samsuri Mokhtar berkata, tumpuan penyaluran bantuan itu akan diberikan kepada penduduk bandar raya ini dan mukim Kuala Berang, Hulu Terengganu yang kini terkesan dengan pelaksanaan Perintah Kawalan Pergerakan Diperketatkan (PKPD).
“Kerajaan negeri Terengganu mengambil pendekatan bantuan bersasar terhadap rakyat memerlukan.
“Bantuan bersasar sama pernah diberikan kepada daerah Besut yang terlebih dahulu dikenakan PKPD (pada minggu lalu),” katanya dalam satu kenyataan di sini hari ini.
Dalam perkembangan sama, Ahmad Samsuri memohon semua rakyat Terengganu kekal bertenang dalam menghadapi pelaksanaan semula penutupan penuh sektor sosial dan ekonomi bermula 1 Jun hingga 14 Jun depan.
Beliau juga menasihatkan penduduk negeri ini agar sentiasa patuh dengan arahan dan prosedur operasi standard (SOP) norma baharu ditetapkan kerajaan.

“Usah kita menuding jari sehingga mencetuskan suasana yang tidak harmoni, sebaliknya marilah kita berganding bahu dan bersatu hati untuk memutuskan rangkaian Covid-19,” katanya. – K! ONLINE


Orang Asli Bateq terbuka hati mahu daftar vaksin
Oleh AIMUNI TUAN LAH

29 Mei 2021, 1:50 pm
GUA MUSANG – Masyarakat Orang Asli suku kaum Bateq di Kampung Aring 5 di sini terbuka hati untuk mendaftar sebagai penerima vaksin selepas melihat jumlah peningkatan kes positif Covid-19 setiap hari.
Pendaftaran yang dilakukan secara manual di kampung itu mendapat sambutan kaum Orang Asli yang terdiri daripada golongan dewasa dan warga emas.
Ketua Kampung Aring 5, Raina Anjang berkata, penduduk mengetepikan perasaan takut dan tidak melepaskan peluang mendaftar sebagai penerima vaksin selepas Jabatan Kemajuan Orang Asli (Jakoa) menyerahkan borang pendaftaran secara manual.
Katanya, sebelum ini, penduduk kampungnya masih belum mendaftar Program Imunisasi Covid-19 Kebangsaan (PICK) kerana kebanyakan mereka tidak mempunyai aplikasi MySejahtera.
“Terdapat hampir 400 penduduk Orang Asli di Kampung Aring 5 dan separuh daripadanya layak menerima suntikan vaksin.
“Daripada bilangan penduduk itu, 50 penduduk sudah mendaftar suntikan vaksin manakala bakinya akan berbuat demikian secara berperingkat selepas ini,” katanya ketika ditemui pemberita di Kampung Aring 5 di sini hari ini.

Tambah Raina, dia akan memastikan semua penduduk di kampungnya mendaftar vaksin sebelum menyerahkan semua borang yang diisi kepada pihak Jakoa.- K! ONLINE


Terkait isu tak sensitif, Joe Flizzow pertahankan prinsip
Oleh HANISAH SELAMAT

29 Mei 2021, 2:06 pm
PETALING JAYA – Sudah tiga tahun diterbitkan, lagu kolaborasi Joe Flizzow bersama Jay Park, Jay Electronica dan DJ Begun, Twisted Dream tiba-tiba meraih kecaman hebat disebabkan terdapat lirik terkandung kalimah Allah.
Tidak berdiam diri, Joe yang juga penyanyi dan komposer lagu tampil menjelaskan salah faham memandangkan Jay Electronica juga beragama Islam.
“Ramai mempertikai lagu saya bersama Jay Park dan Jay Electronica yang menyebut nama Allah. Itu hak dia (Jay Electronica) sebab dia pun beragama Islam. Jangan buat fitnah, tidak baik.
“Baca daulu keseluruhan seni kata lagu ini sebelum membuat sebarang andaian. Cuba bersikap positif, lihat benda baik sebelum jatuhkan orang lain.
“Malah juga dia berani dan bangga menyatakan dia beragama Islam menerusi lagu-lagunya pada ketika masih wujud diskriminasi di sana,” katanya yang terbabit dalam siri kecaman tersebut hanya kerana pernah bekerjasama dengan Jay Park.
Terdahulu, perdebatan tercetus dalam sosial selepas penyanyi rap Amerika Syarikat, Jay Park terkait dengan isu lagu solo barunya, Mukkbang yang didakwa mengguris hati umat Islam.

Lirik lagu itu menyebut ‘Worship me like Allah’ atau puja saya seperti Allah) yang membuatkan ramai menempelak Jay Park sebagai tidak sensitif.
Apabila kontroversi buah tangan terbaru bekas anggota 2PM itu trending dalam Twitter, ada pihak ‘menyelongkar’ pula lagu kolaborasi Joe dengan penyanyi terbabit yang dimuatkan dalam album The Road Less Traveled terbitan tahun 2019.
Bagaimanapun, Jay Park sudah menyatakan permohonan maaf terbuka kepada peminatnya yang beragama Islam selain menganggap kejadian ini sebagai pengajaran.


Amirudin bertemu Khairy esok
Oleh MOHD YUNUS YAKKUB

29 Mei 2021, 1:43 pm
SHAH ALAM – Menteri Besar Selangor, Datuk Seri Amirudin Shari akan bertemu dengan Menteri Sains, Teknologi dan Inovasi, Khairy Jamaluddin berhubung isu tempahan slot vaksin AstraZeneca.
Isu tersebut timbul berhubung kenyataan Badan Bertindak Imunisasi Covid-19 Kebangsaan (CITF) yang menyatakan SELangkah turut memaklumkan bahawa mereka telah membuat tempahan bagi slot AstraZeneca tanpa terlebih dahulu membuat semakan sama ada individu dalam pangkalan data ImuniSEL setuju untuk menerima vaksin AstraZeneca.
Bagaimanapun, pengurusan SELangkah menafikan penglibatan mereka mengenai perkara tersebut.
Amirudin berkata, pertemuan itu bagi menyelaras gerak kerja yang lebih berkesan pada masa depan.
“Saya baru berkomunikasi dengan Khairy tentang kenyataan CITF & Selangkah, terdapat salah faham dalam kenyataan smlm.
“Esok beliau (Khairy) mengundang saya untuk bertemu bagi selaras gerak kerja yang lebih padu di hari muka. Benda boleh bincang kenapa hendak war (perang) di media,” ciap di Twitter rasminya hari ini. – K!ONLINE


Menari di depan pintu rumah pelanggan, abang Food Panda tular
Oleh IZZATUL ‘AIN AZMAN

29 Mei 2021, 1:53 pm
PETALING JAYA – Akibat rasa bosan menunggu seorang pelanggan untuk membuka pintu rumah, tindakan seorang penghantar makanan menari tular di laman media sosial Instagram sejak semalam.
Menerusi sebuah video yang berdurasi 14 saat dari TikTok yang dimuat naik oleh seorang pengguna di Instagram, seorang penghantar makanan yang menari mengikut alunan lagu itu menghiburkan ramai pengguna di Instagram.
“Lama sangat tuan rumah nak buka pintu, hm apa lagi, jogetlah kejap,” komen @elinaa_suhaimi di posting tersebut.
Menurut seorang pengguna Instagram, @adamafiq15803, berkata, kemungkinan dia penat sebab perlu naik rumah pelanggan menggunakan tangga. Itulah cara untuk lepaskan penatnya.
“Mungkin penat naik tangga sampai beberapa tingkat, jadi abang Food Panda tu menarilah kejap bagi hilang stres dan penat,” komennya.
Rata-rata pengguna Instagram terhibur melihat gelagat penghantar makanan itu yang menari sakan sementara menunggu pelanggan untuk membuka pintu rumah.

“Comel je perangai abang penghantar makanan ini. Semoga Allah sentiasa limpahkan rezeki awak semua ya. Jangan lupa untuk jaga diri dan bawa motor hati-hati,” kata @miss_yanaabidin.
Terkini, video tersebut sudah mengutip sebanyak 70,264 tontonan dengan 6,480 tanda suka di Instagram. – K! ONLINE.


Israel kecam siasatan jenayah perang
Oleh KOSMO!

29 Mei 2021, 1:30 pm
TEL AVIV – Perdana Menteri Israel, Benjamin Netanyahu menegaskan bahawa keputusan Majlis Hak Asasi Manusia Bangsa-Bangsa Bersatu (HRC) menyiasat tindakan Israel menyerang wilayah Palestin di Semenanjung Gaza adalah mempersenda undang-undang antarabangsa, lapor laman berita RT kelmarin.
Langkah tersebut kata beliau, akan memberi ‘galakan’ kepada kumpulan pengganas lain di seluruh dunia.
Draf resolusi menuntut siasatan jenayah perang dilakukan berhubung konfrontasi 11 hari Israel dan pergerakan Hamas di Gaza serta insiden sebelumnya diluluskan majlis berkenaan kelmarin dengan 24 undian menyokong dan 9 menentang, manakala 14 yang lain berkecuali.
Dalam beberapa kenyataan di laman Twitter, Netanyahu menyifatkan keputusan HRC adalah ‘memalukan’ dan bukti bahawa badan di bawah naungan Pertubuhan Bangsa-Bangsa Bersatu (PBB) itu terlalu obses untuk menjadi anti-Israel.
“Sekali lagi, HRC membuat resolusi tidak bermoral dan menutup mata terhadap organisasi pengganas yang sengaja menyasarkan warga Israel dan menjadikan penduduk Gaza sebagai perisai manusia,” kata Netanyahu yang merujuk kepada Hamas.
“Israel berbuat begitu untuk melindungi penduduknya semasa konflik dan siasatan terhadap tindakan itu adalah mempersendakan undang-undang antarabangsa dan memberi galakan kepada pengganas di seluruh dunia,” tegas Netanyahu.

Menurutnya, serangan ke atas Gaza adalah ‘tindakan sah bagi melindungi penduduk Yahudi’ semasa konflik dengan Hamas.
Kementerian Luar Israel juga menolak resolusi HRC dan menegaskan, Israel tidak dapat dan tidak akan bekerjasama dengan siasatan seperti itu.
Ketegangan antara Israel dan Palestin meningkat pada April lalu susulan rancangan Rejim Zionis untuk mengusir penduduk Arab di kejiranan Sheikh Jarrah di Baitulmuqaddis Timur dan pencerobohan polis Israel ke atas Masjid Al-Aqsa.
Konfrontasi bermula apabila Hamas dan Tentera Pertahanan Israel (IDF) berbalas serangan antara 6 Mei hingga 21 Mei lalu.
Pertempuran itu menyebabkan 248 penduduk Palestin terbunuh di Gaza termasuk 66 kanak-kanak, manakala angka kematian di Israel ialah 12 orang termasuk dua kanak-kanak.
Dalam ucapannya kelmarin, ketua HRC, Michelle Bachelet berkata, serangan Israel ke atas kejiranan yang padat dengan penduduk di Gaza ‘mungkin’ jenayah perang.
“Kami belum melihat bukti bahawa bangunan yang menjadi sasaran IDF digunakan oleh Hamas seperti yang didakwa Israel,” katanya.
Beliau berkata, tindakan Hamas yang menembak Israel dengan lebih 4,300 roket juga merupakan pelanggaran peraturan peperangan. –Agensi


Bahagian lesen JPJ Kelantan tutup 12 hari
Oleh ROSLIZA MOHAMED

30 Mei 2021, 8:42 pm
KOTA BHARU – Bahagian Pelesenan Kenderaan Jabatan Pengangkutan Jalan (JPJ) Kelantan di Panji di sini ditutup sepenuhnya kepada orang ramai selama 12 hari bermula hari ini.
Pengarahnya, Hanif Yusabra Yusuf berkata, penutupan sehingga 10 Jun depan itu terpaksa dilakukan selepas kakitangan JPJ yang bertugas di bahagian tersebut dikesan positif Covid-19.
“Oleh itu, orang ramai tidak perlu datang untuk berurusan sepanjang tempoh itu. Bahagian Pelesenan Kenderaan JPJ Kelantan akan kembali beroperasi semula pada 13 Jun,” katanya ketika dihubungi Kosmo! di sini hari ini.
Menurut Hanif Yusabra, sehubungan dengan itu, perkhidmatan JPJ Mobile disediakan di perkarangan Blok B JPJ negeri untuk pemilik kenderaan yang ingin berurusan pembaharuan cukai jalan ( LKM) dan pembaharuan lesen memandu. – K! ONLINE


Penduduk Kuala Selangor tidak buat pembelian panik
Oleh MOHAMAD NAUFAL MOHAMAD IDRIS

30 Mei 2021, 9:29 pm
KUALA SELANGOR- Penduduk Kuala Selangor tidak membuat pembelian panik walaupun berdepan ‘total lockdown’ Selasa ini.
Tinjauan Kosmo! di Pasar Awam Pasir Penambang di sini pagi ini mendapati, suasana di pasar itu terkawal walaupun jumlah pengunjung agak ramai.
Seorang peniaga sayur, Nuraisyah Ahmad, 21, berkata, jumlah pengunjung pasar awam berkenaan hari ini lebih sedikit berbanding semalam.
“Walaupun ramai, keadaan terkawal kerana beberapa anggota polis serta Jabatan Sukarelawan Negara (Rela) mengawal kemasukan pengunjung ke pasar dan sayur seperti cili, timun dan bendi habis dijual semalam,” katanya ketika ditemui, hari ini.
Sementara itu, seorang peniaga ayam, Nurlela Suhaimi, 33, berkata, 30 ekor ayam yang dibawanya habis terjual semalam sebelum pasar itu ditutup pukul 2 petang dan yakin bekalan jualannya mencukupi sepanjang tempoh ‘total lockdown’ . – K! ONLINE


Lelaki Myanmar maut disambar petir
Oleh KHAIRUL MOHD. ALI

30 Mei 2021, 10:25 pm
JOHOR BAHRU – Seorang lelaki warganegara Myanmar maut disambar petir dalam satu kejadian di Flat Akasia, Taman Desa Cemerlang di sini, hari ini.
Komander Operasi dari Balai Bomba dan Penyelamat (BBP) Johor Jaya, Penguasa Bomba Kanan II Shafie Mohd. Don berkata, mangsa berusia 39 tahun itu ditemukan terbaring di tepi jalan oleh orang awam yang kemudiannya menghubungi bomba pada pukul 5.05 petang.
“Sehubungan itu, lapan anggota, sebuah jentera Fire Rescue Tender (FRT) serta satu Unit Bantuan Perkhidmatan Kecemasan (EMRS) dikejarkan ke tempat kejadian.
“Bomba bertindak membuat pemeriksaan terhadap mangsa sebelum disahkan meninggal dunia oleh pegawai perubatan yang hadir,” katanya dalam satu kenyataan, di sini hari ini. – K! ONLINE


Polis tegas ikut undang-undang
Oleh NOR AINNA HAMZAH

30 Mei 2021, 8:30 pm
TAMPIN – Tular di media sosial sejak semalam mengenai komen peribadi seorang individu yang menyelar tindakan polis tanpa menggunakan budi bicara menyaman seorang warga emas yang merentas daerah bagi mengambil keretanya di sebuah bengkel di Tampin.
Ketua Polis Daerah Tampin, Superintenden Anuwal Ab Wahab berkata, kompaun sebanyak RM5,000 dikenakan kepada warga emas itu selepas dia gagal mengemukakan sebarang surat kebenaran polis bagi tujuan merentas negeri dari Alor Gajah Melaka ke Tampin, Negeri Sembilan kelmarin kira-kira pukul 10.30 pagi.
Menurutnya, warga emas berusia 74 tahun itu di tahan semasa pemeriksaan di jalan by pass Tampin oleh Pasukan Pematuhan Prosedur Operasi Standard (SOP) Perintah Kawalan Pergerakan (PKP).
“Warga emas berkenaan telah memberi alasan tidak munasabah iaitu ingin mengambil keretanya di sebuah bengkel kereta di Tampin sedangkan ketika itu dia memandu sendirian dan bukannya datang berdua untuk mengambil kereta tersebut.
“Alasan yang diberikan lelaki itu juga berubah-ubah dan mengelirukan. Dia kata ingin ambil kereta, selepas itu bagi alasan ingin melihat keretanya sahaja di bengkel kerana itu tindakan kompaun diambil mengikut undang-undang dan Peraturan di bawah Akta 342,” katanya ketika dihubungi, di sini, hari ini.
Anuwal berkata, pada hari yang sama, tiga individu lain juga dikenakan kompuan atas kesalahan sama  iaitu tiada surat kebenaran merentas negeri. – K! ONLINE


Lelaki gelang merah jambu kena kompaun
Oleh NOR AINNA HAMZAH

30 Mei 2021, 11:24 pm
JEMPOL – Seorang lelaki yang masih memakai gelang merah jambu namun tidak mematuhi perintah kuarantin dikenakan kompaun sebanyak RM4,000 selepas dikesan mahu membeli barangan runcit di kedai berdekatan kediamannya di Taman ACBE Bahau, di sini, petang tadi.
Ketua Polis Daerah, Superintenden Hoo Chang Hook berkata, kira-kira pukul 5 petang, pasukan petugas pemantauan prosedur operasi standard (SOP) Perintah Kawalan Pergerakan (PKP) 3.0 telah menahan lelaki berkenaan di tepi jalan di Lorong 11 taman berkenaan setelah mendapat maklumat dari orang awam.
Menurutnya, hasil siasatan mendapati lelaki berusia 53 tahun itu dalam perjalanan menaiki kenderaan dari rumahnya ke kedai runcit namun tidak jadi masuk ke dalam kedai berkenaan selepas menyedari kehadiran pasukan polis.
“Lelaki tersebut diarahkan menjalani tempoh kuarantin sejak 28 Mei lalu dan dijangka berlanjutan sehingga 6 Jun ini. Bagaimanapun tindakan lelaki ini mahu pergi ke kedai menyalahi undang-undang serta tidak mematuhi SOP yang ditetapkan oleh Majlis Keselamatan Negara.
“Lelaki berkenaan telah dikompaun di bawah Akta Pencegahan Dan Pengawalan Penyakit Berjangkit 1988,” katanya dalam satu kenyataan, di sini, tadi. – K! ONLINE


Rundingan gencatan senjata kekal Palestin-Israel catat kemajuan
Oleh KOSMO!

30 Mei 2021, 9:53 pm
KAHERAH – Perbincangan mengenai gencatan senjata kekal antara Israel dan Pergerakan Hamas mencatat perkembangan terbaharu apabila Menteri Luar Israel, Gabi Ashkenzi tiba di Kaherah, Mesir untuk bertemu rakan sejawatnya , Sameh Shoukry, hari ini.
Ashkenazi dalam ciapan di laman Twitter memberitahu, kunjungan lbeliau ke Kaherah adalah lawatan rasmi pertama Menteri Luar Israel dalam tempoh 13 tahun.
“Kami akan membincangkan bagaimana untuk mewujudkan gencatan senjata secara kekal dengan Hamas, mekanisme dalam memberikan bantuan kemanusiaan dan pembangunan semula Gaza dengan peranan utama dimainkan oleh masyarakat antarabangsa,” tambahnya.
Beliau juga memberitahu bahawa kerajaannya akan memberi komitmen penuh dalam usaha mendapatkan semula tahanan Israel di bawah   Hamas.
Mesir memainkan peranan penting dalam memajukan gencatan senjata awal bulan ini antara Israel dan Hamas sekali gus   mengakhiri pertempuran selama 11 hari.
Pegawai kanan keselamatan Mesir mengesahkan kepada AFP bahawa pemimpin Hamas, Ismail Haniyeh juga akan berada di Kaherah untuk perbincangan itu,  namun tidak memberikan sebarang perincian  lanjut.

Dalam pada itu, Ketua Perisik Mesir, Abbas Kamel yang mengetuai delegasi keselamatan peringkat tinggi juga kan  berkunjung ke Israel dan wilayah Tebing Barat.
“Presiden Mesir, Abdel Fattah al-Sisi mengarahkan ketua perisik untuk berbincang dengan Perdana Menteri Israel, Benjamin Netanyah dan pihak berkenaan bagi menetapkan gencatan senjata kekal dan perkembangan terbaharu di Palestin,” kata sumber itu. – AFP


BDR sepenuhnya bagi penjawat awam kecuali barisan hadapan
Oleh MOHD. HUSNI MOHD. NOOR

30 Mei 2021, 9:22 pm
PUTRAJAYA – Petugas di sektor perkhidmatan awam akan bekerja dari rumah (BDR) sepenuhnya sepanjang penutupan sektor sosial dan ekonomi atau ‘total lockdown’ kecuali barisan hadapan termasuk bahagian keselamatan, pertahanan dan penguatkuasaan.
Ketua Setiausaha Negara, Tan Sri Mohd. Zuki Ali berkata, perintah itu bertujuan untuk mengurangkan perhubungan individu secara bersemuka bagi mengelakkan penularan wabak Covid-19.
Beliau berkata, semua ketua jabatan harus memastikan bahawa semua mesyuarat dan perbincangan dilaksanakan secara dalam talian melalui medium yang selamat dan terjamin kerahsiaan.
“Selain itu, tiada perjumpaan atau aktivitl fizikal dibenarkan dan perkhidmatan kaunter ditutup dan segala urusan adalah melalui perkhidmatan dalam talian kecuali kaunter perkhidmatan kesihatan, balai polis dan di pintu-pintu masuk antarabangsa yang melibatkan perkastaman, imigresen serta kuarantin,” katanya menerusi kenyataan akhbar hari ini. – K! ONLINE


Polis siasat hantaran Instagram Noor Kartini
30 Mei 2021, 10:58 pm
PETALING JAYA – Polis mengesahkan akan membuat siasatan berkenaan hantaran InstaStory di laman Instagram milik Noor Kartini Noor Mohammed, ibu kepada usahawan dan selebriti terkenal, Neelofa, yang didakwa memuat naik komen berbaur sensitif terhadap Sultan Johor, Sultan Ibrahim Sultan Iskandar.
Ketua Polis Daerah Brickfields, Asisten Komisioner Anuar Omar berkata, siasatan dilakukan susulan laporan polis yang dibuat Noor Kartini sekitar pukul 5.44 petang tadi.
“Siasatan awal mendapati hantaran tersebut telah dimuat naik oleh seorang wanita berusia 32 tahun.
“Wanita berkenaan mengaku telah tersilap menggunakan Instagram milik Noor Kartini dengan membuat hantaran tersebut,” ujarnya dalam kenyataan hari ini.
Jelasnya, kes tersebut dalam siasatan pihak polis kerana dengan sengaja mengaibkan dengan niat hendak membangkitkan pecah keamanan di bawah Seksyen 504 Kanun Keseksaan, Seksyen 233 Akta Komunikasi dan Multimedia 1998 dan Seksyen 14 Akta Kesalahan-kesalahan Kecil 1955.
Beliau turut menasihati orang ramai agar tidak sewenang-wenangnya berkongsi sebarang maklumat atau berita di media sosial hingga menjejaskan reputasi dan hak asasi mana-mana orang.

Terdahulu, menerusi hantaran Instastory di laman Instagram Noor Kartini didakwa mempertikaikan sistem Raja Berpelembagaan di negara ini.
Tulisan itu meminta Yang di-Pertuan Agong untuk membubarkan Proklamasi Darurat yang diisytiharkan pada 12 Januari lalu berkuat kuasa sehingga 1 Ogos depan. – K! ONLINE


Thailand temui tujuh laluan tikus di sempadan dengan Malaysia
Oleh KOSMO!

30 Mei 2021, 8:51 pm
BANGKOK – Pihak berkuasa Thailand menemui tujuh lokasi di mana aktiviti melintas sempadan secara haram berlaku di sepanjang kawasan perbatasan sejauh 85 kilometer di daerah Sadao, Gabenor Jaruwat Kliangklao semalam seperti laporan akhbar Bangkok Post.
Kawasan tersebut bersempadan dengan negeri Kedah dan Perlis di Malaysia.
Jaruwat berkata, laluan tikus itu digunakan oleh kedua-dua rakyat Thai dan pendatang asing untuk memasuki Thailand secara haram dari Malaysia.
“Di beberapa lokasi, mereka yang merentas sempadan dipercayai menggunakan tangga atau batang kayu untuk memanjat pagar sempadan malah, ada yang menggali tanah untuk melintas  atau memotong pagar sempadan,” katanya.
Menurutnya, ramai yang berjaya merentas sempadan di sebalik rondaan berkala oleh pasukan tentera sebagai langkah untuk mengekang penularan koronavirus. – Agensi.


Mercedes-Benz hadiah kenangan Harussani
Oleh ASLIZA MUSA

30 Mei 2021, 9:03 pm
IPOH – Sebuah kereta Mercedes-Benz W123 pemberian Allahyarham Mufti Perak, Tan Sri Harussani Zakaria menjadi antara kenangan terakhir buat Mohmad Walid Ahmad Shawaluddin, 66.
Menurut Mohmad Walid, kereta milik Harussani itu dihadiahkan kepadanya ketika dia bekerja sebagai tukang kebun di rumah Mufti Perak itu.
“Tan Sri hadiahkan saya kereta itu untuk memudahkan urusan menghantar anak-anak ke sekolah bersama cucunya sendiri.
“Kereta itu antara kereta kesayangan Tan Sri tetapi diberikan kepada saya. Mungkin Tan Sri khuatir dengan keselamatan saya kerana ketika itu saya hanya menggunakan kereta lama untuk bergerak ke sana mari.
“Kalau mahu diikutkan, bukan sahaja kereta, banyak lagi pemberian lain beliau kepada kami sekeluarga,”katanya ketika ditemui di rumahnya di Kampung Melayu Sungai Rapat di sini hari ini.
Malah katanya, dia yang tinggal berjiran di hadapan kediaman Harussani juga menyifatkan Allahyarham seorang yang sangat mengambil berat perihal jiran tetangga. – K! ONLINE


Cahaya hijau dilihat dekat Gunung Merapi
Oleh KOSMO!

30 Mei 2021, 7:35 pm
JAKARTA – Cahaya hijau yang dirakam berdekatan Gunung Merapi, Jogjakarta, Indonesia baru-baru ini dipercayai mempunyai kaitan dengan fenomena hujan meteor, lapor laman berita Liputan 6.
Hal itu dimaklumkan oleh Lembaga Penerbangan dan Antariksa Nasional (LAPAN) menerusi kenyataan salah seorang penyelidiknya, Andi Pangerang.
“Kami berpendapat kilatan cahaya kehijauan yang muncul dekat Gunung Merapi mungkin boleh dikaitkan dengan kejadian hujan meteor,” jelas Andi.
Foto tentang penampakan cahaya hijau dekat Gunung Merapi itu sebelum ini dimuat naik menerusi akaun instagram @Gunarto_Song.
Fenomena itu turut disahkan menerusi rakaman kamera televisyen tertutup (CCTV) dari Merapi dan Pos Kalitengah Kidul.
Jelas Andi, berdasarkan data dari Organisasi Meteor Antarabangsa (IMO) bagi Mei 2021, terdapat sekurang-kurangnya dua hujan meteor aktif ketika apabila cahaya itu dirakam oleh kamera pada Khamis lalu.

Hujan meteor Eta Aquarid itu aktif antara 19 April hingga 28 Mei lalu manakala hujan meteor Arietid aktif pada 14 Mei hingga 24 Jun depan.
Hujan meteor merupakan gugusan meteor yang jatuh dan melalui permukaan Bumi yang luas.
Ia akan kelihatan sama seperti titisan air hujan yang turun dari awan.
“Hujan meteor merupakan peristiwa astronomi yang biasa dan tiada kaitan dengan gerhana bulan penuh yang berlaku pada Rabu lepas,” kata Andi.
Tambahnya lagi, warna hujan meteor itu bergantung kepada elemen yang mendominasinya.
“Warna hijau kebiru-biruan datang dari magnesium. Jika kalsium pula, warnanya adalah ungu manakala nikel pula memiliki warna hijau yang bersinar,” katanya. -Agensi


Tiga ditahan miliki senapang tiruan
Oleh NIK NUR IZZATUL HAZWANI NIK ADNAN

30 Mei 2021, 7:57 pm
DUNGUN – Padah memiliki senapang tiruan, tiga lelaki termasuk seorang penganggur dan bapa mertuanya ditahan polis dalam dua serbuan berasingan di Felda Kerteh 5 dan Felda Kerteh 6, Ketengah Jaya dekat sini semalam.
Dalam serbuan di kediaman suspek masing-masing antara pukul 1 pagi dan 2.15 pagi itu, tiga laras senapang tiruan dipercayai milik mereka berjaya dirampas.
Ketua Polis Daerah Dungun Superintendan Baharudin Abdullah berkata, seorang lelaki berusia 36 tahun dan bapa mentuanya berumur 58 tahun ditahan dalam serbuan pertama di rumah masing-masing di Felda Kerteh 5 pada pukul 1 pagi.
“Serbuan berjaya merampas dua laras senapang tiruan. Hasil soal-siasat awal, suspek berusia 36 tahun mengaku menghasilkan sendiri senapang tersebut dengan meniru replika senapang cicak tiruan milik bapa mentuanya.
“Dia mendakwa menghasilkan senapang tiruan berkenaan untuk tujuan memburu,” katanya pada sidang akhbar di Ibu Pejabat Polis Daerah Dungun di sini hari ini. – K! ONLINE


Solat ghaib buat Allahyarham Harussani
Oleh MOHD. HUSNI MOHD. NOOR

30 Mei 2021, 8:21 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri memohon umat Islam di negara ini supaya melakukan solat jenazah ghaib untuk Allahyarham Tan Sri Harussani Zakaria.
Menurutnya, solat jenazah ghaib itu sebagai tanda kasih kepada golongan ulama.
“Marilah sama-sama kita melakukan solat jenazah ghaib untuk Allahyarham tanda kasih kita kepada ulama.
“Saya doakan semoga Allah S.W.T kurniakan kepada Allahyarham bersama dengan para nabi, rasul, siddiqin, syuhada dan orang-orang soleh di syurga,” katanya menerusi hantaran di Facebook hari ini.
Zulkifli berkata, mengenangkan jasanya yang begitu banyak, menjawat jawatan sebagai mufti lebih tiga dekad menunjukkan thiqah dan kepercayaan kerajaan kepadanya yang terkenal dengan sifat-sifat ulama rabbani. – K! ONLINE


Tempoh empat bulan landaikan keluk jangkitan
Oleh NOR IDAYU BOSRO

30 Mei 2021, 7:29 pm
PUTRAJAYA – Keluk jangkitan Covid-19 negara dijangka dapat dilandaikan dalam tempoh antara tiga ke empat bulan akan datang jika masyarakat terus patuh kepada prosedur operasi standard (SOP) dan mengamalkan budaya duduk di rumah jika tiada keperluan untuk keluar.
Ketua Pengarah Kesihatan, Tan Sri Dr. Noor Hisham Abdullah berkata, strategi tindakan kesihatan awam dan program vaksinasi secara besar-besaran yang giat dilaksanakan kerajaan ketika ini juga dapat membantu melandaikan keluk jangkitan itu.
“Kementerian Kesihatan (KKM) perlu guna pendekatan tindakan kesihatan awam dan mempertingkatkan vaksinasi supaya dapat memberi perlindungan dalaman kepada orang ramai.
“Insya-Allah dengan kedua-dua strategi ini, kes diharap dilandaikan dalam tempoh tiga ke empat bulan lagi,” katanya dalam sidang akhbar di sini hari ini.
Menurutnya, tempoh dua minggu sepanjang pelaksanaan sekatan pergerakan penuh bermula Selasa ini perlu dibuat untuk memberi ruang kepada pemulihan sistem kesihatan negara yang kini tenat selain membolehkan petugas barisan hadapan berehat.
“Tempoh ini juga untuk membantu tindakan kesihatan awam seperti saringan bersasar ujian RTK Antigen di lapangan. Kita akan cari, kesan dan uji sebelum kes-kes positif diasing dan diberi rawatan.

“Seterusnya KKM melihat kepada strategi mempertingkatkan kawalan keselamatan negara lebih-lebih dengan penularan varian-varian baharu termasuk varian kacukan India dan United Kingdom di Vietnam yang mungkin lebih cepat merebak dan membawa banyak kematian,” katanya.
Noor Hisham berkata, bagaimanapun varian yang dilaporkan merbak pantas menerusi udara itu belum lagi dikesan di negara-negara lain termasuk Malaysia.
“Jadi Malaysia akan mempertingkatkan kawalan sempadan antarabangsa dan saringan untuk menghalang varian ini masuk ke dalam negara,” katanya. -K! ONLINE


Hanya dua orang boleh keluar sepanjang ‘total lockdown’
Oleh EDDY AQMAL MOHAMED HAMIDI

30 Mei 2021, 7:22 pm
PETALING JAYA – Kerajaan hari ini menetapkan bahawa hanya dua individu wakil isi rumah sahaja yang dibenarkan keluar sepanjang tempoh penutupan penuh sektor sosial dan ekonomi atau ‘total lockdown’ Fasa Pertama yang akan dikuatkuasakan bermula Selasa ini.
Menteri Kanan (Keselamatan), Datuk Seri Ismail Sabri Yaakob berkata, bagi pesakit yang ingin mendapatkan perkhidmatan jagaan kesihatan, perubatan, ujian saringan, keselamatan atau kecemasan pula hanya tiga individu sahaja dibenarkan.
“Kebenaran itu juga diberi untuk perjalanan dalam radius tidak melebihi 10 kilometer dari kediaman atau ke tempat paling hampir dengan kediaman sekiranya perkhidmatan kesihatan atau perubatan itu tiada dalam radius 10 kilometer tersebut.
“Bilangan penumpang dalam teksi dan perkhidmatan e-hailing juga dihadkan kepada dua individu sahaja termasuk pemandu dan penumpang disyaratkan untuk duduk di kerusi penumpang bahagian belakang,” katanya pada satu sidang akhbar bersama Ketua Pengarah Kesihatan, Tan Sri Noor Hisham Abdullah hari ini.
Menurut Ismail Sabri, perkhidmatan pengangkutan awam laut dan darat seperti pengangkutan bas pekerja, bas henti-henti, bas ekspres, LRT, MRT, ERL, Monorel, feri dan lain-lain pengangkutan awam dibenarkan beroperasi berdasarkan 50 peratus kapasiti kenderaan.
“Waktu operasi dan frekuensi perkhidmatan bagaimanapun tertakluk kepada Kementerian Pengangkutan kecuali pesawat,” katanya.

Tambah beliau, kapasiti kehadiran bagi anggota perkhidmatan awam adalah terhad kepada 20 peratus bagi tugasan perlu namun tidak termasuk petugas barisan hadapan, anggota keselamatan dan pertahanan.
“Bagi perkhidmatan bukan perlu pula haruslah 100 peratus bekerja dari rumah manakala kapasiti kehadiran pekerja bagi sektor swasta dalam perkhidmatan perlu termasuk operasi dan pengurusan dihadkan kepada 60 peratus kehadiran,” ujar beliau- K! ONLINE


Sultan Kelantan dukacita peratusan pendaftaran vaksin rendah
Oleh ROSLIZA MOHAMED

30 Mei 2021, 8:16 pm
KOTA BHARU – Sultan Kelantan, Sultan Muhammad V menzahirkan rasa dukacita melihat peratusan pendaftaran vaksin di Kelantan yang merupakan antara paling rendah iaitu hanya sekitar 33 peratus sehingga semalam.
Setiausaha Sulit Kanan kepada Sultan Muhammad V, Datuk Nik Mohd. Shafriman Nik Hassan berkata, sehubungan dengan itu, baginda bertitah bahawa semua wakil rakyat di Kelantan perlu bersedia membantu semua rakyat yang memerlukan pertolongan untuk mendaftar dan mengalami kesukaran untuk hadir menerima vaksin pada hari yang ditentukan.
“Baginda menegaskan sekali lagi agar mereka yang tidak mempunyai urusan penting di Kelantan tidak pulang ke negeri ini bagi mengurangkan risiko kepada orang lain terutama sekali orang-orang tua dan mereka yang berisiko tinggi.
“Baginda turut menitahkan semua rakyat Kelantan di dalam dan luar negeri supaya mengambil serius peningkatan jangkitan Covid-19 dan memainkan peranan masing-masing dalam melindungi diri sendiri serta keluarga,” katanya dalam satu kenyataan di sini hari ini.
Menurut Nik Mohd. Shafriman, baginda berharap semua dapat memainkan peranan masing-masing dengan mematuhi prosedur operasi standard, tidak melarikan diri atau enggan kuarantin dan tidak merentas negeri supaya peningkatan kes dapat dibendung secepat mungkin. – K! ONLINE